text:
56-2019 -Un aña yen di actividad y cu hopi aporte na comunidad commercial: KvK ta resumi un 2019 cu hopi obstaculo y tambe desaroyo innovativo
Oranjestad – Yegando final di un otro aña, Camara di Comercio y Industria Aruba (KvK) kier tuma e momento pa refleha y repasa tur e logronan di 2019. E no tabata un aña sin su obstaculonan y esey sigur KvK a sa di confronta. KvK a demostra cu a traha duro y haci pasonan den e bon direccion y hunto cu esaki gana experencianan nobo. E tabata un aña cu comercio di Aruba a wordo confronta cu aspectonan cu ta complica e forma di haci negoshi. Hopi negoshi a habri pero tambe varios mester a cera nan portanan.
Registro di negoshi pa 2019
Pa aña 2019 a registra te cu 27 di december un total di 1259 negoshi y esaki ta mas cu e total te e mes un fecha pa 2018. Negoshinan cu a cera durante 2019 ta rond di 608 y esaki tambe ta mas cu loke a registra na 2018.
Di e negoshinan cu a registra durante 2019 por nota cu e sectornan di restaurant, holdings, negoshinan den real estate ta e top 3 mas registra. Otronan cu ta resalta ta negoshinan den sector di beyesa (beauty salons), construccion y restaurantnan chikito manera snack trucks.
E sectornan caminda por mira cu mas negoshi a cancela nan registro ta negoshinan di instalacion (awa, coriente, etc.), companianan di catering, restaurant y tambe negoshinan di beyesa.
E negoshinan cu a cera a indica cu e motibonan principal pa causa esaki ta cu actividadnan comercial a baha of cu no tin actividad mas, gastonan pa haci negoshi ta halto y problemanan financiero. KvK ta tuma nota di tur e informacion aki y lo uza esaki pa enfoca riba kico ta e problemanan principal y asina yuda na prolonga existencia di negoshinan den mas sector cu ta posibel y mantene un economia diversifica y sano.
Logronan di KvK durante 2019
KvK tin tras lomba un aña yena di diferente actividad pa yuda stimula e comercio na Aruba. Esaki a bay man den man cu cambionan interno cu ta na bienestar di e comerciante y clientenan di KvK. E cambio di mas impactante pa KvK ta e implementacion di e sistema di registro nobo y alabes e website moderno cu ta diseña pa e cliente por regla tur su asuntonan di su negoshi via e portal MyChamber. Hopi cliente ta mira e beneficio di por update e informacion y pidi extracto sin tin mester di bay oficina di KvK. E servicionan ta wordo mehora y a agrega tambe un chattool y di e forma aki diversifica con por comunica cu KvK pa cualkier asunto.
Durante 2019 KvK a duna aporte na diferente asunto di importancia tanto pa e comercio como e comunidad di Aruba. KvK den su rol como representante di e comerciante a vocifera su opinion den diferente proposicion di ley y tambe decision cu ta afecta e rumbo economico di nos pais. Di e forma aki tambe KvK a contribui y duna conseho extenso den loke ta e reforma fiscal, e ROP y ROPv, National Risk Assessment y ley di Serlimar pa menciona algun.
KvK a organisa diferente evento durante 2019 pa stimula y sigui contribui na un miho comercio cu ta yuda economia di Aruba. Di e forma aki a organisa Business Plaza – Step Forward! na januari y Business Plaza – Get Started! na juni. Tambe e gran evento anual Aruba Chamber Business Event cu un biaha mas tabata un exito rotundo. Otro eventonan cu a resalta durante 2019 ta e Townhall Meeting, diferente presentacion den auditorio di KvK y tambe cursonan manera Empresario Independiente y FAB (financiële administratie voor beginners) cu tin hopi interes di parti personanan cu kier sigui e curso aki y ta mira fruto di esnan cu ta sigui e cursonan.
Pa 2020 KvK kier sigui expande su servicionan y cu e introduccion di e chattool por spera un nivel mas rapido di servicio. KvK lo sigui traha riba e productonan digital via MyChamber pa clientenan tin miho control riba e detayes di nan negoshi. E colaboracion cu instancianan tanto den sector priva como sector publico lo haya mas atencion mirando kico tur a logra caba a base di transparencia y bon comunicacion entre diferente gremionan. Pa e aña cu ta den porta KvK ta yen expectativa positivo pa e desaroyo di e incubador comercial maneha door di ABIA (Aruba Business Incubator Island) cu lo crea mas oportunidad pa e empresario bin cu ideanan innovativo pa Aruba su sector comercial por sigui diversifica.
KvK ta contento di ricibi tur e opinionnan di e comerciantenan local y ta aprecia tur critica y conseho cu ta yuda na sigui drecha e servicio y mantene un sistema di registro moderno cu ta uno unico den nos region.
Nos kier recorda tur comerciantenan cu e factura pa e contribucion anual lo wordo manda solamente den version digital via e MyChamber account. Si acaso cu comerciantenan no a traha nan mes un account ainda, KvK ta urgi pa haci esey mas pronto cu ta posibel pa garantisa cu KvK por sigui brinda un servicio optimal. Directiva y staff di KvK kier desea pueblo di Aruba y e comunidad comercial un feliz y prospero aña 2020 y cu tur e bon deseo y metanan bira un realidad.
Aruba, 30 december 2019
Camara di Comercio y Industria (KvK)
Scroll To Top


c: text/html

text:
ORANJESTAD – Diaranson atardi Minister di Turismo sr. Dangui Oduber a anuncia cu e aerolinea nacional Hulandes esta KLM a caba di confirma cu nan lo bay aumenta nan operacion na Aruba. KLM lo bay aumenta nan operacion cu 15 vuelonan adicional, es decir mas vuelo cu nan tabata tin planea pe inicialmente. Esaki lo sosode durante e temporada di high season entre 15 di december cu 14 di januari. Minister Oduber ta contento di por comparti e noticia positivo aki cu henter e comunidad di Aruba den cuadro di e recuperacion di nos turismo.
KLM ta un socio importante pa turismo di Aruba, ya cu ta percura pa e transporte di un gran cantidad di bishitante for di e mercado Europeo en general. Minister su maneho di mercadeo ta pa diversifica nos turismo den e mercado Europeo mescos ta conta pa e mercado Mericano. Minister Oduber kier a recorda pueblo cu di 20 di november binidero lo tin e vuelo inaugural di Frontier Airlines cu lo ta un vuelo directo for di Miami. Pa asina sigui diversifica nos turismo den e parti Mericano tambe cu ta esun di mas importante pa Aruba.
E vuelonan lo ser realisa cu un avion tipo A330-200, tin capacidad pa 268 pasahero. Cu esaki KLM a aumenta nan capasidad pa Aruba cu 4020 pasahero extra den e temporada di high season. Pa Aruba, esaki ta nifica e potencial pa un crecemento adicional den turistanan Europeo atrabes di diferente conexion via Hulanda.
Ya caba e diferente ekiponan di trabou tanto na Aruba como na e oficinanan di turismo di Aruba na Europa a cuminsa informa agencianan di biahe, operador di tours y otronan di e posibilidad awo mas amplio pa yega Aruba, specialmente den e luna friu di winter na Europa. Minister a menciona cu segun e proyeccionnan e aña aki su high season ta premira di surpasa esun di 2019 cu tabata aña sumamente existoso den turismo. Segun e mandatario e ta premira un high season sumamento positivo pa e turismo di Aruba.
Minister Oduber a menciona e proyecto di “Gateway 2030” cu ta un proyecto hopi importante pa e economia di Aruba. E proyecto aki ta un proyecto di mas di 140 miyon dollar cu lo genera mas cu 200 cupo di trabou sea directo of indirecto. E proyecto aki lo crea un spin off economico pa pais Aruba y lo trece placa den caha di Gobierno atraves di impuesto. Ta un proyecto importante pa e ampliacion y renobacion di nos aeropuerto. E mandatario a menciona tambe cu conhuntamente cu APA nan ta den pleno ehecucion di e proyecto di Port City cu ta encera un inversion di sector priva di casi 1 biyon florin y segun e planificacion esaki lo mester bay destaho publico pa fin di aña 2021.
Finalmente Minister Oduber kier a gradici Aruba Airport Authority pa tur e esfuerso cu nan ta haci pa Aruba keda ricibi mas vuelo.

robotstxt: allowed

filter: keep


text:
Hulanda
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Hulanda (òf Ulanda) ta un país den Europa ku ta limitá pa e Laman Nort den nort i wèst di e país, Bélgika den zùit, i Alemania den ost. Hulanda, Curaçao, Sint Maarten i Aruba huntu ta forma e Reino Hulandes (Koninkrijk der Nederlanden na hulandes). Hulanda ta un monarkia konstitushonal. Su fronteranan aktual tabata formá na aña 1839.
Hulanda ta un di e paísnan ku densidat di populashon mas grandi na mundu. E ta konosí pa su mulinanan, sapatu di palu, damnan, tùlpnan i baiskelnan. Su leinan liberal ta haña hopi atenshon internashonal, manera esnan tokante droga, homoseksualidat, prostitushon i eutanasia. E Korte Internashonal di Hustisia i e Korte Penal Internashonal ta situá na Den Haag.
Historia[editá | editá fuente]
Bou di Carlos V, Emperador di e Imperio Santu Romano, lider di e Imperio Burgoño i rei di Spaña, e region tabata parte di e Dieshete Provinsianan di Hulanda, ku tambe tabata inkluí gran parti di Belgica, Luxembourg, i pida di Fransia i Alemania. E Guerra di Ochenta Aña entre e provinsianan i Spaña a cuminsa na aña 1568. na aña 1579, e parti nort di e Dieshete Provinsianan a deklará su mes independiente i a forma e Union di Utrecht, lokual ta mirá komo e fundashon di Hulanda. Felipe II, yu di Carlos V, no tabata ke laga nan bai i e guera a sigui te ku 1648, e aña ku Spaña a rekonosé independensia hulandes.
Despues ku Hulanda a haña su independensia formal di e Imperio spañó bou di Rei Felipe IV, el a bira un di e podernan marino i ekonómico mas grandi di siglo 17, durante e periodo di e Repúblika Hulandes. Den e era ei, konosí komo e Siglo di Oro Hulandes, colonianan tabata establesí alrededor e mundo
Hopi historiadó di ekonomia ta konsiderá Hulanda komo e promé país kapitalista di mundu. Den kuminsamentu di e tempu modèrnu di Europa e tabata tin e siudat di negoshi mas riku (Amsterdam) i e promé beurs na mundo.
Despues di algun aña bou di Napoleon su Promé Imperio Franses, Reino Hulandes a nace. Esaki tabata konsistí di Hulanda, Bélgika i Luxembourg. e rei tabata rei di Hulanda, belgika i gran duque di Luxembourg. na aña 1830 Bélgika a rebeldiá i a declara nan independensia foi Reino Hulandes. y na 1890 E union personal entre Luxembourg i Hulanda a cibra dor di leinan di ascension ku tabata prevení Reina Wilhelmina bira Gran Dukesa.
Hulanda tabata tin varios colonia, manera India Hulandes (awor Indonesia) i Sürnam. E 'colonianan' aki tabata administrá pa e Vereenigde Oostindische Compagnie òf VOC, i e West-Indische Compagnie òf WIC, tur dos tabata compania privá. Tres siglo despues e companianan aki a haña nan mes ku problema finansiero i e teritorionan ku nan tabata tin a kai bou di gobièrnu hulandes (den 1815 i 1791 respektivamente). Ta ei nan a bira colonia ofisial di Hulanda.
Durante siglo 19, Hulanda no tabata mes lihé den industrialisacion, compará ku otro país di Europa. Esaki tabata pasombra di su infrastructura di kanalnan i su dependensia riba poder di bientu. Hulanda a ceda neutral durante e Promé Guera Mundial i tabata tin intencion di hasi esei den e Segundo Guera Mundial. Sinembargo, Nazi Alemania a invadí Hulanda den 1940. Locual a resultá tabata su partisipacion den e aliansa entre Inglatera i Fransia, i su pedido di ayudo. E país tabata derotá rapidamente i despues ocupádo, maske e inglesnan a tene Zeeland un tempu. Durante e okupacion mas ku 100.000 hudiu hulandes tabata matá den e Holokousto hunto ku hopi hende romani. Grupo 21 di Ehérsito di a forsanan aliá tabata tin e tarea di konduktá operashonnan militario pa liberá Hulanda despues di e Bataya di Normandia. Soldadonan di Inglatera, Canada, Polonia i Merca a kuminsa bringa riba tera hulandes den sèptèmber di 1944, lokual a kaba na e operacion "Market Garden". Awor e Aliadónan tabata tin nan wowo riba Alemania i Hulanda tabata liberá porfin riba 5 di mei 1945 (solamente tres dia promé ku tur forsa aleman a capitulá). Pasombra di e avansenan di e Aliadónan i e confiscacion di carga di e alemannan, hulandesnan a sufri òf muri di hamber den e winter di 1944-1945.
Despues di e guera, e economia hulandes a progresá, despues di hopi aña di ta neutral, dor di sera ku paísnan banda di dje. Hulanda a bira miembro di e kooperacion Benelux (di België, Nederland, i Luxembourg). Ainda mas, Hulanda tabata un di e 12 paísnan ku a funda e Organisashon di Pacto Nort Atlántiko (NAVO na hulandes, NATO na ingles) i un di e seis ku a funda e comunidad Europeo di carbon i Stal, ku despues a bira e Union Europeo.
Política[editá | editá fuente]
Hulanda tabata un demokrasia parlamentario for di aña 1848 i un monarcia constitucional for di 1815. Promé ku esaki e tabata un repúblika di 1581 pa 1806 i un monarkia di 1806 pa 1810 (e tabata parti di Fransia entre 1810 ku 1813). E monarka ta e cabes di estado, cual ta Reina Beatrix. E monarka awe tin solamente un funccion seremonial, pero e constitucion ta permití e monarka algun poder, por se caso e ministernan supordiná nan mes. E monarka su firma ta nesesario pa hasi cual ke lei ofisial, i si un conflicto habri entre e i e ministernan, un crisis constitucional lo resultá.
Gobièrnunan hulandes tabata consistí di un coalicion for di siglo 19, pasombra nunca un partido tabata basta grandi pa haña e mayoridad. Formalmente, e monarka ta apuntá e miembronan di gobièrno. Realmente, manera e resultadonan di e eleccion parlamentario ta conosí, un coalicion ta formá (den un proseso di negoshacionnan locual a yega di dura shete luna). Despues di esaki e monarka ta apuntá e gobièrnu formá. E cabes di gobièrnu ta e Promé Minister, Minister President na hulandes. E ta un primus inter pares ("promé entre igual") ku normalmente ta e cabes di e partido mas grandi den e coalicion. Algun hende sa debatí cuanto influensia e Reina tin riba e formacion di gobièrno.
E parlamento ta consistí di dos "kamber". E 150 miembro di e Tweede Kamer ta eligí cada cuatro año den eleccionnan directo. E asambleanan provinsial tambe ta eligí directamente. E miembronan di e asambleanan provinsial ta eligí un tersero di e senado (Eerste Kamer), lokual ta considerá menos importante ku e Tweede Kamer. Nan ta completamente eligí indirectamente cada seis aña, i por rechasá lei so, anto no por proponé ni cambia lei ecsistente. Hunto, e Eerste i Tweede Kamer ta forma e Staten-Generaal.
Dia 7 febrüari, 2006, e Tweede Kamer a introdusí e derecho di inisiativa popular ("volksinitiatief") na un nivel nashonal.
Sientífico político ta considerá Hulanda como un país ku tin diferensia grandi entre e gruponan social pero ainda ta mantené su mes stabil. Un splicashon ta ku for di Siglo Medio tabata tin e nesesidat pa differente minoridad kooperá pa yuda bringa e awa. Un mehór teoria ta incluí un fayo parsial di feodalismo i un rechaso ecsitoso di apsolutismo. E sistema di yega na un acuerdo apesar di diferensianan yama e polder model na hulandes. Tambe, Hulanda semper tabata un país di negoshante, dominá pa un burguesia liberal i pa comersio internacional, hende mester tolerá otro su cultura. Na Hulanda mes, maske calvinismo tabata e religion di estado te ku siglo 19, tabata tin un toleransia pa katóliko i hudiu. Sinembargo, católiconan no tabata permití di tin funkshon den gobièrnu te ku siglo 19 i tabata tin restriccion protestant riba tur edifisio católico i hudiu. Te ku medio siglo 19, católico kasi nunca tabata por a traha misa nobo ku claramente tabata católico. Entre 1839 i 1940 Hulanda a purba di ta neutral banda di mayoria asuntu internacional i a logra di ceda afó di e Promé Guera Mundial (maske esaki a faya den Segundo Guera Mundial). Lokual a resultá ta un reputashon kordial den otro país, un asina bon ku hende ku pasaporte hulandes tin kasi ningun problema pa drenta otro país, pa bishitá òf hasta emigrá.
Sinembargo, den e promé añanan di siglo 21 tabata tin un cambio den polítika hulandes, kual partidonan links ta birando mas grandi ku partidonan drechi. Un ehèmpel di esaki ta e kaso di LPF. Pim Fortuyn, fundadó di e partido, a tene cabinètnan anterior responsabel pa e fayonan den e integracion di imigrantenan.
Na kabes di e gobièrnu aktual ta e kabinèt Balkenende III, un kontinuashon kortiku di Balkenende II (CDA/VVD/D66) sin e partido mas chikitu di e coalicion, D66. Eleccion ta planiá pa 22 novèmber, 2006.
Balkenende II su pólisanan di reformacion economico i imigracion no tabata masha popular, locual a resulta na mas apoyo pa e oposiccion. Den e eleccionnan munisipal di 2006, e coalicion a perde hopi na e otro partidonan, manera e partido laboral (PvdA) i e partido sosialistiko (SP). E desishonnan kontroversial di minister Verdonk tokante e estado legal di polítiko Ayaan Hirsi Ali, e gobièrnu hulandes a cai den crisis riba 29 jüni, 2006. Jan-Peter Balkenende a presentá su cabinèt temporal na e Reina riba 7 jüli.
Riba 1 jüni, 2005, 61,6% di votadónan a disidí den un referendum kontra un konstitushon pa e Union Europeo, tres dia despues ku Fransia a vota kontra.
Futuro[editá | editá fuente]
Divishon Administrativo[editá | editá fuente]
Geografia[editá | editá fuente]
Ekonomia[editá | editá fuente]
Demografia[editá | editá fuente]
Idiomanan[editá | editá fuente]
hulandes
Religion[editá | editá fuente]
- Ateismo - 51%
- Kristianismo - 24%
- Protestant - 15%
- Islam - 5%
- otro - 6%
Kultura[editá | editá fuente]
Arte[editá | editá fuente]
Linknan eksterno[editá | editá fuente]
- [1] - Portal ofisial di gobièrnu di Hulanda


text:
Nicolas, a cera un contract di 2 aña cu Noord Villas N.V. (Wayaca Falls) na Wayaca. Lo adapta
e localidad pa cumpli cu e necesidad nan di e personal di Ambulance.
Nunca antes servicio di Ambulance a conta cu un edificio nobo. E ekipo di profesionalnan di
servicio di Ambulance a adapta e diseño di e localidad y gerencia di Wayaca Falls lo hasi e
cambio nan debidamente. Den luna di Maart lo entrega e localidad na ImSan.
Ta bon pa remarca cu e accesibilidad di Wayaca Fallsta completamente adapta na
e entrada y salida pa e caminda principal.
Servicio di Ambulance ta conta cu 11 vehiculonan 3 pa cada warda E paramedico nan ta duna
assistencia medico ora tin accidente y tambe ta atende e problemanan psicosocial cu ta aumenta
mas y mas riba nos isla.
Cada ambulance ta sali cu un “Ambulance verpleegkundige” specialisa y un Ambulance
chauffeur entrena, cu tin como tarea duna asistencia medico.
Servicio di Ambulance ta existi na Aruba desde aña 1930, pero ta resorta bou di ImSan for
di aña 2005. Nan ta 36 empleado bon prepara y educa dor di Ambulance Academie di
Hardewijk-Hulanda. E ekipo tin un total di 11 ambulance y 2 bicicleta na nan disposicion. Ta
opera for di 3 diferente centro, situa na Wayaca, na ImSan na San Nicolas y tambe na
Schotlandstraat. Anualmente Servicio di Ambulance ta atende un averahe di 7500 yamada, di
cual por lo menos 7000 ta resulta den un transporte.


text:
ORANJESTAD – Departamento di Impuesto ta participa cu diabierna awor, dia 4 di december 2020, e oficina principal na Camacuri como tambe nan oficina na MFA Noord, MFA Paradera, MFA Santa Cruz, y MFA Savaneta lo ta cera parti merdia en conexion cu reflexion interno pa cu Dia di Belasting.
Esaki ta nifica cu diabierna awor lo brinda servicio na publico di 7:45 te cu 11:30 di mainta.
Departamento di Impuesto ta pidi su clientenan pa tuma nota di e participacion aki pa evita cualkier inconveniencia. Dialuna, dia 7 di december 2020, Departamento di Impuesto ta habri bek y tur servicio lo continua manera custumber.
Gerencia di Departamento di Impuesto


text:
Durante un anochi ameno Kosmetikos distribuidor, exclusivo di e marca Covergirl na Aruba, a lansa e coleccion “Spectrum” oficialmente na Aruba cu inspiracion riba hende muher di color. E evento a tuma lugar na “Indoor Cunucu”, unda a presenta e coleccion cu ta consisti di; Eye-Shadows, Blushes, Contouring Kit, EyeLiners, Foundations, Lipsticks y Lipgloss. Locual ta resalta di e coleccion aki ta, cu e pigmentnan ta intenso y cu e propiedadnan, pa mantene bo cuero hidrata, pero alavez elegante.
Home Magazine News Flash SPECTRUM


text:
Profesionalnan
Psicologo, dokter di mucha, trahado social, docente, mentor, coach y lider ta algun di e profesionalnan cu tur dia ta bin den contacto cu mucha y hoben.
Pa comprende y yuda e muchanan debidamente, ta rekeri di informacion corecto. Aki lo bo haya informacion cu ta dirigi pa e profesionalnan, manera informacion tocante charla, tayer y/of proyecto cu por ofrece e profesional den e forma di ‘train e trainer’. Tambe bo por pidi un charla, tayer y/of proyecto pa bo alumnonan. E informacion ricibi ta mehora e siñamento y ambiente di anda na scol y ta haci e habitat mas sigur pa e mucha/hoben.
'Met praten kom je verder'
‘Met praten kom je verder’, ta un proyecto basa riba un entrenamento pa adulto tocante negociamento exitoso di e scol di Ley, ‘Harvard Law School’ y e programa di e negociado hoben
Esaki ta bo derechonan!
Di acuerdo cu e Convenio Internacional di Derecho di Mucha, tur mucha tin derecho di desaroya nan potencial completo.
Codigo di conducta deportivo
Fundacion Telefon pa Hubentud Aruba, ta trahando desde cuminsamento (april 1999), pa e derecho di mucha y hoben na Aruba y ta funciona a base di e Convenio di Derecho di Mucha.
GUIA DI TRABOU SOCIAL
Guia di trabou Social, organisacionnan y servicionan profesional – Servicio pa Hoben y Famia Aruba
Prevencion di termento na Scol
A desaroya e proyecto, ‘Prevencion di termento na Scol’, basa riba e estudionan empirico conduci pa Dan Olweus, Ph.D. Dan Olweus ta un profesor
Extra Informacion
Na Telefon pa Hubentud nos ta haña hopi pregunta di nos hobennan cu ta jama nos aserca di termento. Esaki ta algo cu mundialmente ta causa hopi problema.
Best Dad Ever!
Ta un proyecto cu ta curasha envolvimento di e tata. Durante 10 sesion, e tata /futuro tata, hunto cu su pareha y yiunan, ta siña a traves di diferente modulo, con e por ta mas envolvi den educacion di su yiunan.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Corona vírùs ta un famia di vírùs ku ta duna fèrkout komun i tin bes malu di barika. Esun aki ta un nobo pa e ser humano, kiermen tur hende por pega kuné. Ademas e promé kasonan na China a indiká ku e Corona vírùs aki por duna problema respiratorio severo i por kousa morto.
Kiko por ta e posibel síntomanan
Tur informashon relashoná ku Corona Vírùs ta den desaroyo i ta kambia diariamente, pa awor aki ta konsiderá ku sierto grupo ta kore mas riesgo di desaroyá malesa severo unabes nan keda infektá. E gruponan aki ta: hende riba 65 aña, mucha chikí, hende di kualkier edat ku ta sufri di un malesa króniko manera asma, sikkelcel, diabétis, problema di kurason òf nir i hende ku sistema di defensa suak pa motibu di malesa, tratamentu òf remedi.
Kon por prevení Corona Vírùs
Na e momentonan aki no ta eksistí vakuna kontra e vírùs 2019-nCoV. Pero por hasi otro kosnan ku ta yuda prevení kontagio ku e vírùs aki.
Pa redusí e chèns di pega ku e vírùs 2019-nCoV ta rekomendá pa:
Evitá di ta den serkania di hende malu. Laba man frekuentemente ku awa i habon, si esaki no ta disponibel por usa djèl ku mínimo 60% alkohòl (hand sanitizer). No mishi ku wowo, nanishi i boka pa evitá di introdusí e vírùs den bo kurpa.
En General
Praktiká reglanan di higiena ora ta nister i tosa, usa lensu di papel (despues di uso benta afó), laba man despues di nister i tosa, tambe por usa e doblá di bo kokoti pa nister i tosa aden. Limpia i desinfektá superfisienan i ophetonan ku por ta kontaminá. Si abo ta malu limitá kontakto ku otronan pa evitá di pega nan.


text:
Den e edicion di revista FOCUS di e luna aki tin un cobertura di e bunita enlace matrimonial di Marvir Briones y Eris Jean Maestro. Marvir ta conta con el a planea e proposicion durante nan vakantie na Barcelona, y con Eris a reacciona momento cu el a bay riba un rudia y saca e renchi di e caha pa haci e proposicion durante ‘halftime’ den un wega di FC Barcelona vs Valencia CF.
Durante e ceremonia y celebracion di e matrimonio di Marvir y Eris, e parti tradicionl di e cultura Filipino, a forma parti escencial riba e dia aki. E mayornan di ambos ta nativo di Filipina. Nan a haci un ceremonia tradicional hopi bunita di Filipina y tabata un momento hopi emocional pa ambos. Nan a yega riba e dia y e momento cu nan a warda pa 11 aña largo cu nan ta hunto. Lesa mas di e bunita storia di Marvir y Eris, y disfruta di mira e potretnan di nan bruid den revista FOCUS di februari.


text:
WILLEMSTAD — Manera ya kaba konosí, Kòrsou ta organisadó di e Flow Carifta Games 2017. E evento di atletismo mas grandi di Caribe aki, lo tuma lugá di dia 15 pa 17 di aprel 2017.
Tin un grupo grandi di atleta hóben di Kòrsou, ku ya ta preparando pa un periodo largu pa e Carifta Games. Lamentablemente e Asosiashon di Atletismo (C.A.B) huntu ku e Komité Organisadó (StOA) ta partisipá ku e prospekto Naysa Ramirez no por partisipá mas pa motibunan médiko ku a presentá na un momento inesperá. Nasya ta un talento enorme den e disiplina bulamentu leu, i tabata nominado pa atleta di aña 2016.
Representante di e organisashonnan menshoná a bishitá Naysa resientemente na e kinderafdeling di SEHOS, i a desey’e un pronto rekuperashon.
E embahador di Carifta Games, sra Ruthline Koeiman, tambe a bishitá Naysa.
Nos ta deseá Nasya un pronto rekuperashon, i hopi mas éksito ku su karera deportivo.


text:
KOMUNIKADO DI KUERPO POLISIAL KÒRSOU Proyekto den kuadro di COVID-19.
KOMUNIKADO DI PRENSA 124 / 2020
24 mart 2020
Proyekto den kuadro di COVID-19.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis di bario di Montaña Inspektor Ancita konhuntamente ku personal di SOAW,
KMAR i Departamentu di Komunikashon i Prevenshon, djaluna 23 di mart 2020 a
drenta bario di Montaña i a bishitá 5 kas den e área.
Despues ku diferente organisashon di e bario a hasi un sondeo den e área, a
konstatá ku tin algun kas kaminda tin hende grandi so ta biba i algun famia di menos
rekurso. A tuma nota ku e suidadanonan aki tabatin nesesidat di yudansa relashoná
ku e situashon aktual di COVID-19.
E komishon konsistiendo di e servisionan ariba menshoná a hiba algun produkto pa
desinfektá i tambe algu di komestibel pa asina alivia e suidadanonan aki den e
situashon aktual.
Ta e intenshon pa e instansianan aki huntu sigui bishitá mas di e kasnan kaminda
nan por duna un man.


text:
Na e punto mas pariba di nos isla, den Seroe Colorado, antes yama Lago Colony tin un santana di mascotanan cu originalmente a cuminsa pa e residentenan cu antes tabata traha na Lago y cu tabata biba den Lago Colony. E ta un area cu ta core un cuarto miya banda di costa cu ta keda banda di Baby Beach. Manera nos tur sa cu e hendenan aki ora cu nan mascota muri, nan no ta djis bent’e afo, pero ta bay der’e na un luga isola, y unda tabata e miho luga cu santo los cu facilmente nan por a coba un buraco y dun’e un bunita luga, tabata na e punto mas pariba unda nan tabata biba. E motibo por ta tambe cu eynan tabata mas cerca di Baby Beach unda nan tabata bay landa cu frecuencia of hiba nan babynan siña landa. Asina nan por djis cana y bay bishita e graf di nan mascota. Pero cu tempo mas y mas hende a cuminsa usa e luga aki cu a bira un santana cu despues a haya e nomber Santana di Cacho.
Segun documentonan, ta un tal Sr. Gerald (Jerry) Dixon a cuminsa cu e santana aki y ainda e ta ser usa. Jerry tabatin cinco aña tempo el a bin Aruba hunto cu su mayornan, Dick y Nell Dixon. E tata, Dick, a traha na e unidad di Cat Cracker den Lago. Jerry a atende Lago High School y despues di 13 aña na Aruba e tabata hopi familiar cu tur cos na Aruba. E tabata drenta den e cuebanan den Colony y tabata admira e prikichinan. El a subi e sero di Hooiberg dos biaha y ainda despues e tabatin marca di sumpiña na su pianan pasobra e tempo ey no tabatin trapi na e sero.
Jerry ta conta cu e cu su amigo Elbert Hughes tin algo di haber cu e nomber di B.A. Beach (Bear Ass Beach), manera nan a yama Baby Beach na cuminsamento. Casi tur siman nan tabata bay landa na B.A. Beach sin un badbroek. E olanan tabata asina violento cu un badbroek tabata inutil. Nan tabata tenta dos colega femenino di scol y un biaha, e coleganan a horta nan pañanan, te hasta nan kedsnan. Pa bisa berdad, Jerry y Elbert tabatin berguensa pa core cu nan bicicleta bay cas. Como e beach aki no tin mucho hondura, e mamanan tabata bay cu nan baby eynan pa siña nan landa, asina e luga eventualmente a haya e nomber di Baby Beach.
Manera menciona, na cuminsamento Santana di Cacho tabata un luga pa bay dera nan mascotanan, cobando un buraco y poniendo un simpel crus riba e graf y e nomber di e mascota ribe e crus. Pero cu tempo e grafnan a bira marcanan mas elabora cu ta contene mascotanan hopi stima pa e doñonan. Tur aña nan ta bay pone krans y flor riba e grafnan pa recorda nan mascotanan stima. E tradicion aki a sigui unda cu algun di nos hendenan local tambe a cuminsa haci uso di e santana aki.
Cu tempo e santana a bira un luga hopi popular pa nos localnan y tambe a bira un atraccion turistico pa hopi di nos bishitantenan. Masha hopi tabata bay Baby Beach y tambe bishita e santana. Despues cu Lago a sera su portanan y e Mericanonan a regresa nan pais, te awe ainda hopi hende ta bay dera nan mascota eynan. Nos por aprecia cuanto di e hendenan aki ainda ta bay hiba krans y flor na e grafnan. Un tempo gobierno a anuncia cu nan ta bay construi un hotel eynan y nan lo bay elimina e santana. Ta masha hopi reaccion negativo a wordo expresa door di e Mericanonan cu a establece e santana eynan. Pero nan ta hopi contento cu ainda e tey pa ki ora cu nan bin bishita “nan” isla cu nan a stima asina hopi, cu nan por bin wak e grafnan di nan mascotanan. Un sitio hopi popular pa un y tur.
Skirbi pa: Dufi Kock
Historiador y Escritor


text:
ORANJESTAD, 03 januari 2021. Segun resumen di awe 0 persona a recupera, a registra un total di 32 caso nobo di Covid-19, di cual 31 ta residente y 1 no residente, cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 872 test, 'positivity rate' local riba dia di ayera ta 21%).
Activo tin awe 306 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 13 persona interna di cual 4 ta den Cuido Intensivo y 9 riba unidad general di covid.


text:
Awe tardi cuminsando for di 6.30 tin un tremendo show den Cas di Cultura. E lo ta un anochi musical dedica na ‘Homenahe na Festival Voz-i-Landia Escolar’ y ‘Homenahe na Robert Jeandor, Icono Musical Arubano Nacional Internacional’.
Tin presentacion di e buki RELUCI, chispa musical cu ta relata historia y memorianan di Festival Voz-i-Landia Escolar 1981-2015.
Lo presenta un documentario di e desaroyo musical di Robert Jeandor como musico-bajista, cantante, salsero, merenguero, tumbero y bolerista.
Un show musical multidisciplinario cu musica, canto, baile, documentario y presentacion di e buki. Tin presentacion di e banda musical ‘Robert y su Solo Banda Show’. Cantantenan manera Rachel Kraaijvanger, Shannon Bueno, Cesar Olarte, Edjean Semeleer, Javier Ras y Nelson Tromp lo duna nan presentacion cantando. Johnny Scharbaay & friends lo acompaña algun cantante musicalmente. Grupo Melodia bou guia di Rubin Ponson lo deleita publico cu diferente cancion popular. Tin presentacion di grupo di baile Club di Movimiento bou guia di Samantha Westera. E buki cu historia y memorianan di Festival Voz-i-Landia Escolar lo ta obtenibel. Pa carchi di entrada pa e show na Cas di Cultura y pa reserva e buki di Vozilandia por tuma contacto cu Mirto Lacle 7426274/ 7402044 / 5868998


text:
Di un banda bida a sigui durante guera. Despues ku gobernador Wouters a proklamá guera ofishalmente, mayoria pueblo di Kòrsou no a sinti masha efekto di guera.
Pero pa un doshen Aleman bibá akinan si tur kos a kambia. E mesun dia a arestá nan i deportá nan pa un kampamentu na Boneiru. Kiko a pasa ku nan kas, nan negoshi? Algun famia Aleman su bida a kambia pa semper.
Sobra di pueblo a sinti algun efekto mas despues. Por ehèmpel tabata tin skarsedat di algun komestibel durante guera. Un temporada a esta restringí kiko por kumpra. Nos ta mustra bo tambe kua produkto di luho tabata riba e asina yama ‘kaviaarlijst’.
Bida a sigui sigur ku diferente funshon di músika i teater. Hopi tabata pa rekoudá fondo pa yuda Hulanda pasa e añanan di guera. Ta kurioso mira den e área ki por ehèmpel un lista di un empresa di kua tur empleado a duna un kontribushon pa yuda Hulanda.
Pa protehá kontra atakenan di supmarino aleman a instituí blèkout. Ora solo baha, tur lus mester tabata paga. Kon tabata pa biba, kome i resa den suku?
Algun artista a deskribí esakinan den kantika. Pero tambe artistanan manera Maximiliano Nepomuceno a traha obra di arte tokante Segundo Guera Mundial. Tur esakinan den Bida ta sigui.


text:
Un officier di Koninklijke Luchtmacht a wordo despedi di trabou pa motibo di a uza de bes en cuando e auto di dienst pa motibonan priva. E homber a traha desde aña 1985, pues 32 aña, pa Ministerio di Defensa na unda desde 2014 el tawata ocupa e funcion di hoofdofficier.
Na comienso di 2017 el a asisti na un reunion, den cual su hefe a enfatisa cu e uzo di auto di dienst pa motibonan priva, ta prohibi. Tambe a wordo menciona, cu transportacion di yiunan y di otro hendenan cu no ta forma parti di e personal di defensa, no ta permiti.
E motibo pa e reunion ta cu recientemente trahadornan a cuminsa hiba autonan di dienst cas pa uzo priva. Esaki mester a wordo gestop. Asta wordo entrega keho na Koninklijke Marechaussee.
E incidente a wordo investiga y durante e investigacion e sospecho a lanta, cu e officier tambe tawata uza su auto di dienst frecuentemente pa motibonan priva. Durante un interogacion el a admiti cu entre maart y november 2016 el a haci uso 16 biaha di e auto di dienst pa motibonan personal.
Despues di e reunion di advertencia, el a bolbe haci uzo 4 biaha di e auto di dienst, di cual un biaha pa transporta si yiu muher. Motibonan tawata segun e, un combinacion di stress, comfortabilidad y no tin otro vehiculo disponibel’.
E officier no a acepta su retiro y a bai hues. Segun e, e reglanan no tawata suficientemente explicito. Tambe, e straf aki lo tawata demasiado pisa compara cu otro casonan.
Tres otro colega cu tambe a haci uzo di e auto di dienst pa motibonan priva, lo a haya solamente un advertencia. Tambe el a mustra ariba un problema den relacion di trabou cu su superior.
Ni rechtbank ni Centrale Raad van Beroep (CRvB) a haya e argumentonan aki acceptabel. Na mei aña pasa rechtbank a duna rason na su doño di trabou. Y for di un sentencia cu a wordo duna ayera a resulta cu e homber a bolbe perde su apelacion na CRvB.
Segun tanto e rechtbank como CRvB e medida aki ‘no ta desproporcional compara cu e tipo y seriedad di e malcomportacion’. Desde e reunion na januari 2017 e militar tawata sa cu esaki no lo wordo permiti mas. A pesar di e advertencia aki el a dicidi toch pa sigui. E situacion di e tres otro coleganan no tawata comparabel.
E carrera largo di e homber den e caso aki a traha den su desbentaha. “Di militarnan ta wordo spera un grado halto di profesionalismo y parti di esey ta: duna un bon ehempel”, CRvB a remarca. “Esaki ta conta particularmente pa un officier cu un trajectoria di mas di 32 aña.”
Aki na Aruba tambe e fenomeno aki ta tuma luga, dia aden y dia afo. Tur dia por mira esaki, tur sorto di dienstwagen ta ariba bou, haciendo compras, buscando yiu na skol, bay gym y haci compras na supermercado. Manera nada un pasa.
Tin algun departamento cu ambtenaarnan ta haci “doño” di e vehiculonan aki mientras ta e pueblo pagado di belasting ta paga e esaki pa e core.
Berdad tin momento cu e ambtenaarnan mester di e vehiculo, pero durante di ora trabou y no 24/7, debi cu ningun persona ta labora 24/7.


text:
Reconoci pa su excelencia den artesania y estilo contemporaneo, un colaboracion unico entre Freya Rose y e cas di diseño britanico Bertie Valentine, ta proporciona un enfoke eminentemente personalisa pa e diseño di calidad. Freya Rose ta un couturier di sapato aclama na Gran Britania, cu popularidad na ambos banda di Atlantico y admiradornan manera Kate Moss, Olivia Palermo y Naomi Scott.
Su filosofía ta crea coleccionnan unico cu ta incorpora su conocimento di joyeria fini; sapato y acesorio luhoso cu joyanan cu ta utiliza materialnan precioso. E colaboracion emocionante cu e marca britanico Bertie Valentine London, funda pa Hester Mortimer, ta presenta adornonan personalisa pinta na man riba e famoso acesorionan di Freya Rose.
E diseñonan ta crea un complemento personalisa pa e novianan riba dia di nan casamento y pa otro numeroso celebracion- y eventonan. Cu un caracter di diseño similar, ambos marca ta focus riba calidad incomparabel y amor pa e producto. E talentoso ekipo di Bertie Valentine ta personalisa maraviyosamente y pinta na man cualkier solicitud romantico con su estilo distintivo y innovador.


text:
Minister di Cultura:
Pueblo a despedi di e cantor di pueblo Sr. Vicente Kelly
ORANJESTAD – Diabierna anochi a tuma despedida di un yiu di tera, Sr.Vicente Kelly na unda henter pueblo di Aruba ta haya e oportunidad di bin tuma despedida di un musico renombra di Aruba. Vicente Fortunato Kelly a nace y crece den e bario di Papaya, Paradera.
Como mucha Vicente a siña su mes pa toca acordeon y orgel y como adulto el a bay les di piano. Vicente tabata un persona cu tabata compone cancionnan basa riba acontecimentonan cu a tuma luga den su pueblo. E mes ta skirbi, compone y canta su cancionnan. El a haya e titulo di ‘cantor di pueblo’ pa motibo cu pa medio di su cancionnan e tabata trece dilanti sucesonan, creencia, custumbernan y comportacion di nos Arubianonan. Vicente tabata director di tres banda “Los Juveniles”, “La Nueva Fuerza” y “Los Pimentosos” pa hopi aña y a haci varios presentacion den exterior.
Vicente a demostra tambe cu ora bo ta kere den bo mes cultura y musica, trahando cu un team di musiconan – sin discriminacion algun-, bo ta yega hopi leu riba tarima regional y internacional. Un ehempel di esaki ta e cancion “Mi Banana” (1984) cu Vicente a produci cu su banda musical “La Nueva Fuerza” y cu tabata un hit na Santo Domingo, Latino America y New York. Vicente tambe tabata director di tres banda “Los Juveniles”, “La Nueva Fuerza” y “Los Pimentosos” pa hopi aña y a haci varios presentacion na Santo Domingo, Venezuela y Colombia.
E trayectoria musical di Vicente ta impresionante, si nos tene cuenta cu Vicente:
- a cuminsa toca y canta for di ora e tabatin 8-9 aña;
- a cuminsa su carera musical formando parti di e grupo di Aguinaldo “Las Blancas Palomitas” bou di guia di Evelyn Luidens;
- a bay toca cu 14 aña den e banda di su rumannan “Estrellas del Campo”;
- tabatin e corahe cu 17 aña di lanta su propio banda “Los Juveniles” hunto cu Victor Oduber como manager;
- a bay les di piano te ora cu el a forma su mesun bandanan “Los Juveniles” y “La Nueva Fuerza” y
- despues a presenta como musico Arubiano na un di e festivalnan mas importante di Vallenato na Colombia cu su banda “Los Pimentosos”.
Aruba a perde gran musico, kende a laga un tesoro musical atras. No solamente pa su pueblo di Aruba, pero tambe pa e pueblo di e paisnan cu tanto a aprecia y reconoce Vicente su talento y conocemento. Minister di Cultura Sra. Maduro pa motibo di kebrante di salud no por tabata presente, pero si a wordo representa pa su bureau y director di Departamento di Cultura. Un bez mas palabranan di forsa na na casa di Sr. Vicente Kelly, Sra. Elvia Kelly, Vicente su cuater yiunan Reynold, Carolyn, Elton y Ariane mescos cu su yiu Reginaldo, su nieto y nietanan, tur su rumannan y demas famia, amigo y conocirnan. Vicente sosega na pas den brasa di señor.


text:
Minister Xiomara Maduro ta informa: Ta proyecta un crecemento economico di 5,6% pa aña 2021 Situacion di pandemia ta pone cu cifra por cambia
Minister Xiomara Maduro ta informa:
Ta proyecta un crecemento economico di 5,6% pa aña 2021
Situacion di pandemia ta pone cu cifra por cambia
Oranjestad – Durante e conferencia di prensa di Minister Maduro, e mandatario a amplia riba e perspectiva economico pa aña 2021 na man di e proyeccion economico haci pa Departamento di Asuntonan Economico, Comercio y Industria (DEZHI), cu ta proyecta un crecemento economico di 5.6% pa aña 2021.
Economia a contrae cu 32.7% den 2020
E efectonan di e pandemia mundial tabata tin un impacto grandi riba economia di Aruba den 2020 y lo sigui afecta nos den 2021. E grado di incertidumbre pa e impacto den 2021 ta grandi locual ta haci e proyeccion economico pa 2021 uno basta dificil. Asina mes Departamento di Asuntonan Economico DEZHI, haciendo uso di e modelo macroeconomico MARUBA a traha un pronostico pa e crecemento di nos Producto Interno Bruto (GDP) pa 2020 y a proyecta 3 scenario pa 2021 basa riba expectativa den crecemento den turismo. Pa 2020, e pronostico ta indica cu economia di Aruba a contrae cu 32.7 % den termino nominal den 2020 compara cu 2019. E reduccion aki ta wordo causa principalmente door di e efecto di e ‘lockdown’, e ‘shelter in place’ y consecuentemente e reduccion den cantidad di turista cu a bishita nos isla den 2020. Adicional, diferente inversionnan cu tabata planea pa 2020 a haya retraso y a wordo posponi. Esaki tabata tin efecto riba consumo, exportacion y importacion cu ta e motornan di crecemento economico cu e resultado cu economia a contrae cu 32.7% den 2020.
Ta premira un crecemento economico di 5.6% den 2021
Pa 2021 a scohe pa usa 3 scenario pa pronostica e crecemento economico di nos Pais cual ta basa principalmente riba expectativa di crecemento den turismo den 2021. Den e scenarionan pa 2021 ta tene cuenta cu un crecemento leve den inversion, esaki debi na e incertidumbre rond di e situacion di COVID-19 den mundo y na Aruba. E scenario ‘conservativo’ pa 2021 ta asumi un crecemento economico di 0.6 % den termino nominal. E scenario ‘cauteloso optimista’ ta indica un crecemento nominal di 5.6 % y e scenario ‘optimista’ ta mustra un crecemento nominal di 8.5 %. Esaki kiermen cu Departamentodi Asuntonan Economico DEZHI ta premira a base di informacion disponibel te cu november 2020, cu e crecemento economico den 2021 lo ta entre un 0.6 % y un 8.5 % di GDP. Como base pa e crecemento economico den 2021 ta opta pa usa e scenario ‘cauteloso optimista’ cu ta premira un crecemento di economia di Aruba cu 5.6 %.
Situacion di pandemia ta pone cu cifra por cambia
Pa motibo di e rapidez cu cual e situacion di tanto mundo como na Aruba ta cambia dia pa dia door di e pandemia, e ta dificil pa haci proyeccion cu un nivel halto di certidumbre. Pa e motibo aki e proyeccion di crecemento economico di nos GDP pa 2021 lo por cambia. Departmento di Asuntonnan Economico DEZHI lo keda monitoria e datonan den transcurso di 2021 pa asina adapta e cifranan riba base regular. E perspectiva economico pa 2020-2021 ta disponibel bou e nomber Economic Outlook 2020-2021 riba e website di Departamento Economico DEZHI na www.deaci.aw. E mandatario a gradici e ehecutivonan di DEZHI cu a base di informacion disponibel a traha riba e documento di Economic Outlook 2020-2021.


text:
The Cinema ta regala prome 100 Tata un Dewars Rock Glass
ORANJESTAD--The Cinema Aruba como aprecio pa tur tata riba nan dia lo regala e prome 100 tata cu bai wak pelicula dia di tata un bunita glas di Dewars. Tur esaki pa e apoyo ricibi di e comunidad di Aruba. The Cinema Aruba ta e cinema preferi aki na Aruba pa wak un bon pelicula. Tur Diawebs tin estreno di pelicula nobo. Pronto The cinema Aruba lo habri na San nicolas tambe. Tur tata ta invita pa bai wak un pelicula cu nan yui i haña un regalo cortesia di The cinema Aruba.


text:
Rooi Frances tabata un pasada smal, entre baranca di coral na e area, miho conoci como Spaans Lagoen. Leyenda tin’e cu e piratanan Frances a purba di invadi Aruba den comienso di Siglo 17 y a wordo confronta cu indjannan den e pasadanan smal di Spaans Lagoen. E Francesnan tabata ganando e bataya y e Indjannan mester a huy y sconde den un cueba den cercania unda e Francesnan no por a haya nan. E Francesnan a pensa cu lo tabata bon pa huma nan y saca nan for di den e cueba, pero enbes e Indjannan a muri door di e huma.
Despues di e encuentro aki e pasada a bira conoci como Rooi Frances. E arma cu e indjananan tabata uza tabata papa cayente cu nan tabata carga den nan bangaña. Hopi Indjan a wordo mata durante e invasion y habitantenan cu ta biba pega cu Rooi Frances ta reclama cu nan ta tende borotonan straño of grito di yoramento di e Indjannan, specialmente durante anochi. Tin cu ta bisa cu e spiritonan di Indjan ta lantá y ta persigui e area aki. E periodo di Aruba su historia di antes no ta bon documenta, asina cu historia ta depende di e leyenda y storianan cu ta pasa for di generacion pa generacion.
Den e tempo’ey Aruba no tabata conoce un caminda principal cu tabata bini for di San Nicolas, pasa door di Savaneta, pa Playa. E tempo’ey tabatin solamente cuatro districto, esta Playa, Noord, Santa Cruz, y Savaneta. San Nicolas tabata pertenece den e districto 4 di Savaneta. Ta despues gobierno a tuma e cuatro districtonan aki y parti nan den diferente districto y bario. Dia e Spañonan a yega Aruba, nan a bin pa busca e mata di kibrahacha pa nan traha kinichi y timon pa nan boto di bela. E prome luga cu nan a subi tera, mescos cu e Indjannan, Hulandesnan, tabata Savaneta. Como cu na Savaneta no tabatin e mata di kibrahacha, pero na Santa Cruz si, nan a traha un caminda di Savaneta pa Santa Cruz. Asina tambe e caminda principal a core for di Savaneta, door di Santa Cruz pa barionan pabou. Te hasta e hendenan di pabou di Brug cu tabata traha na Lago mester a usa e caminda door di Santa Cruz, esta door di Rooi Frances. Ta despues cu a traha e brug di Spaans Lagoen, e caminda principal a core for di San Nicolas, door di Savaneta, pa Playa.
E tempo’ey hopi yoncuman di Santa Cruz cu tabata namora na Savaneta mester a pasa na pia door di Rooi Frances anochi, debi cu no tabatin auto. Pa motibo di miedo, nan tabata forma un grupo pa pasa anochi door di Rooi Frances pa bay namora na Savaneta. Anto e pret tabata cu nan mester a sinta leu di e mosa.
E tempo’ey Savaneta no tabatin pastoor, ta un pastoor di Santa Cruz mester a bay Savaneta riba su cabay hunto cu dos ayudante riba nan burico pa bay haci misa na Savaneta. Un dia pastoor Murk a bay Sta. Cruz su so den kitrin y ora el a bolbe anochi el a perde caminda na Rooi Frances. (Kitrin tabata un wagen cu dos wiel grandi y un cabay tabata ranca.) El a haya su mes leu den e saliña di Balashi. Tabata algo masha straño, pasobra semper un cabay ta corda su caminda. E hendenan a bisa cu ta un spirito a dual e. Asina e pastoor a dicidi di cumpra un otro cabay pa Fls.150,00. Awendia ainda tin hende ta bisa cu Rooi Frances ta peligroso, specialmente den oranan di anochi, pasobra ta yen di spirito. E bieunan di: “E luga ta beyaco”.
Skirbi pa: Dufi Kock
Historiador y Escritor


text:
WILLEMSTAD – Na ougùstùs di 2010, Cedric mester a operá pa kita un tumor maligno. Komo resultado di e operashon, Cedric tin tres aña kaba ta biba ku problema di stoma i un inflamashon króniko di pánkreas. E ku su kasá Sasja a entregá un keho na Inspekshon di Salubridat, pasobra nan ta konvensí ku e operashon no a bai manera mester ta.
No ta hasiendo nada ku e keho. Nan tin gana di sa kon nan ta pará, pero komo Inspekshon falta personal, i pa kolmo e funshon di Inspektor di Salubridat no ta yená ainda, e pareha a tende ku, pa awor, e keho tin ku keda pendiente.
Despues di e operashon, Cedric tabatin problema ku digestion debí na e struktura gastrointestinal ku nan a traha p’e, i a resultá ku nan a kita parti di su pánkreas tambe. E tin hopi doló i a pèrdè trinta kilo.
Pánkreas
Na novèmber di 2010, e pareha a bai Colombia pa konseho i despues Cuba tambe. Aya nan a tende ku nan a kita garganta di su pánkreas. Den su rapòrt na Inspekshon, di 7 di mart 2013, Patrick Fa Si Oen di Sehos, e siruhano ku a operá Cedric, ta pretendé ku el a informá e pashènt al respekto. Segun Cedric i su kasá, dia nan a bai Colombia, mas di tres luna despues di e operashon, ainda nan no tabata sa nada di e pida pánkreas ku a kita. Den e rapòrtnan ku Sehos a manda pa e dòkter di kas tampoko no tin pará nada tokante e berdadero embergadura di e operashon.
Despues di e operashon, Cedric tabatin ku drenta hospital na vários okashon debí ku su stoma tabata lèk. E no ta den kondishon pa hasi su trabou mas. Te asina leu, via su seguro di trabou e tratamentu den eksterior ta kubrí, pero esei tambe por para, pasobra tin chèns ku lo kùr e af pa su trabou. E gastunan ta sigui akumulá. “Nos a haña nos ta kumpra kama spesial”, Sasja ta konta. Anochi e no por drumi plat, pasobra komo resultado di e operashon e ta respu konstantemente, anto den dia tin un holó desagradabel ta bini ariba for di su tripa. “Mi tin bèrgwensa”, e hòmber ta bisa ku stèm abou.
Su estilo di bida a kambia drástikamente despues di e operashon. “E pregunta ku nos ta sintá kuné ta, pakiko nan a lag’é ku un struktura asina straño na su stoma i tripa”, Sasja ta bisa. “E dòkternan na Colombia i Cuba no por a kaba di komprondé kiko nan ta mira.”
Drumí
Na febrüari di aña pasá, Jan Huurman, e tempu ei inspektor di salubridat, a kuminsá atendé nan keho. Pero despues ku el a bai, e fail a keda drumi. “Nos a bishitá Inspekshon resientemente, pero sin a saka masha kos afó. Despues ku Huurman a bai, niun hende mas no a tira bista riba nos keho i Inspekshon ta bisa ku nan no por bisa tampoko ki dia un hende lo kuminsá traha riba dje. A konsehá nos entamá un kaso sivil”, e pareha ta bisa.
Joe Alcalá, inspektor general suplente di Inspekshon di Salubridat, ta rekonosé ku nan hopi atrasá ku tratamentu di e kaso. “Nos ta registrá keho nobo i ta purba atendé esunnan pendiente. Ainda e proseso di selekshon di un inspektor nobo pa Servisio di Salubridat ta andando.” E ta rekonosé ku un kaso sivil ta un paso lógiko pa e pashèntnan. “Un proseso disiplinario médiko no ta resultá den un pago di daño i perhuisio. Un siruhano por risibí un amonestashon i e tin ku paga un but, pero ta den kaha di gobièrnu e sèn ei ta bai.”
Ketu
Aktual minister di Salubridat, Ben Whiteman, no ke reakshoná riba e situashon aktual di Inspekshon. E mes a yega di traha pa basta aña na Inspekshon, i a buska Jan Huurman for di Hulanda pa asistí Inspekshon for di kuminsamentu di su periodo komo minister. Pero for di momento ku a keda sin renobá kontrato di Huurman su susesor, Michael Mourillon, kos a bira ketu na departamento di Inspekshon di Salubridat.
Pa protehá nan privasidat, a kambia nòmber di e pareha
Outor: Leoni Leidel-Schenk


text:
KRALENDIJK – Djárason Anne i Xavier a kasa. Nan ta e promé pareha homoseksual ku ta kasa na Boneiru. “Tabata amor na promé bista.”
Un par di dia promé ku kasamentu kas ta yen di hende. Xavier su famia, su mihó amiga i su testigu a kaba di yega di Venezuela. Su mama a kaba di sera konosí ku e mama di Anne.
E dos hòmbernan konosé otro un aña i mei. Anne tabata biba na Aruba. Bon mirá e tabata tin intenshon di muda pa Hulanda, ora ku su dunadó di trabou a ofres’é un trabou na Boneiru.
“Wow, I’m gonna marry this guy!”Xavier a pensa ora el a mira Anne drenta e restorant kaminda e tabata traha den kushina. Nan a traha un sita pa e siguiente dia. “Mes ora nos a konfia otro. Tabata amor na promé bista”, tur dos ta bisa.
Mi tin algu di konta
Xavier ku diesseis aña kaba tabata sa ku e ta gusta hòmber. E tabata biba na Venezuela ainda. “Hopi tempu mi tabata tin e sintimentu ku mi tabata hasi algu hopi malu. Pero ora mi ruman muhé a haña sa, el a haña ku ta OK. Mi tabatin masha miedu di konta mi mama. Un anochi ku mi tabata mira ‘Grey’s Anatomy’ huntu kuné di repente durante e propaganda ma bis’é: ‘Mi mester konta bo algu. Mi ta gay.” Despues el a sigui mira e programa. Bon mirá nos no a papia tokante di esaki nunka mas.”
Pa Anne tabata diferente E tabatin añanan kaba ta lucha. “Largu tempu mi a trata di enamorá di un mucha muhé. Pa biba un bida ‘normal’. Pero ora m’a hasi 27 aña m’a atmití na mi mes ku mi stima hòmber.
Aseptá
E hendenan rònt di nan – amigu, famia, kolega- a aseptá nan kompletamente. Pero nan ta konta tambe: Ora nos kana tene man riba kaya aki na Boneiru hopi bia hende ta grita nos. ‘Mariku stinki’ i sorto di kos asina. Nos ta trata di blòkia esaki. Ora e sosodé bo no por hasi nada.”
Nan a yega di eksperensiá tambe ku na un fiesta un hòmber a sali bai rabiá pasobra nan ta homo. “Si, esei si por poné mi bira razu”, Xavier ta bisa. “Mi no ta ni pidi un hòmber asina pa aseptá mi. Mi ke pa djis laga mi na pas. Hende ta kue nán problema, hasié nos problema.”
Segun Anne den enseñansa mester bini mas atenshon pa homoseksualidat. “Konsientisashon ta kuminsá serka e muchanan.”
Si
E kasamentu ta bira un selebrashon grandi, riba Seru Largu. “Ora m’a tende ku nos mester di pèrmit di iglesia katóliko pa por bisa otro ‘si’ serka e krus riba e seru, mi a haña un black-out”, Xavier ta bisa. “Mi a pensa ku nos por bien lubidá.” Pero esei a sali mihó di loke el a pensa.
Nan ta kontentu ku nan por kasa komo dos hòmber riba nan mes isla. Mes ora nan ta bisa tambe ku ta straño ku esaki no por tur kaminda: “Pasobra nos tur ta hende. Derecho igual pa un i tur.”
Outor Janita Monna


text: E mundo di beyesa tabata den gran expectativa pa e anuncio oficial di e organisacion di Miss Universo encabesa pa Sra. Paula Shugart. Den un rueda di prensa a anuncia cu e pais cede pa cu e certamen Miss Universo 2018 lo ta Thailand. Pa e fanaticada Asiatico esaki tabata un alegria inmenso debi cu nan ta e fanaticada di mas grandi ora ta trata apoyo. Ultimo biaha cu Thailand tabata cede di Miss Universo tabata na 2005 unda cu Aruba a wordo representa pa Louisana Cicilia. Expectativanan ta halto e aña aki, cada pais ta den preparacion completo pa locual ta trata na representante. Aruba lo wordo representa pa Kimberly Julsing, un hoben cu tin experencia caba den mundo di beyesa. Den pasado Kimberly a sali 2nd Runner-up Miss Teen Aruba International, 2nd Runner-up Reina di Carnaval 63. Organisacion di Miss Aruba encabesa pa Hendrik Croes ta den preparacion pa Aruba sobresali un biaha na Miss Universo. Aña pasa Aruba tabata constantemente den lus di media cu representacion di Alina Mansur. Aruba a bin ta crece bao e fanaticada Asiatico pues no lo tin duda cu nan lo sostene nos representante na Thailand. E certamen di mas halto y importante den e mundo di beyesa lo tuma lugar dia 16 di December pa 7PM den un transmision bibo riba FoxTV.


text:
Durante di siman a trata diferente reunion pa actividad cu lo mester tuma lugar durante weekend venidero pa actividadnan carnavalesco.
Despues cu SMAC a reuni cu e sub comisionan di tanto Prins cu Pancho y tambe e comision di Calypso y Roadmarch Infantil y Hubenil, a haña e petishon for di nan pa por a cambia e dianan mirando cu no lo keda cla.
Durante varios ora di reunion a keda dicidi pa organisa tur cos hunto riba un solo dia unda lo hasi un gran evento pa nos muchanan.
Dunando oportunidad pa e areglistanan caba cu e cancionan pasobra nos kier pa tur mucha participa; tambe pa nos por mira si mas hoben lo kier participa pa Prins y Pancho.
E anja aki premionan pa Prins y Pancho lo ta:
infantile awg 500 – tela pa panja – corte na – trofeo y pasashi pa Corsow
hubenil awg 500 – tela pa panja – corte na – trofeo y pasashi pa Boneiro
grandi awg 750 – tela pa panja – corte na – trofeo y pasashi pa Miami
Lo tin oportunidad ainda te cu diabierna atardi, januari 16 2015,pa inscribi hobenan pa Prins y Pancho.
Por download e formulario via SMAC su Facebook page of pasa personalmente na e oficina di SMAC.
Parada di Ballonnen lo cuminsa diadomingo 18 di januari 2015 pa 2:00 p.m. y lo caba den Carnival Village unda tur mucha cu t-shirt cu a participa den Ballonnen lo drenta gratis den Carnival Village.
Aki den lo tin un feria cu ta cuminsa 4:00 p.m.
E feria lo bay tin facepainting, gruponan di baile ku información p’e muchanan, gruponan di carnaval unda ta mustra nan trahenan y por inscribi p’e paradanan di mucha, lo bay tin muestra di con ta traha headpiece, Famia Planea cu nan I love my body campanja lo tey, instancianan di deporte pa por bin inscribí y participa na e deportenan desea, lo bay tin muestra di steelpan…e intención ta pa sinja algo for di e festival.
Den otro informenan:
SMAC kier informa ku Tumberito a hala pa dia 4 di februari, e lo cuminsa 7:00 p.m. y lo ta na Piedra Plat Entertainement Center.
Tambe, tur rutanan di Carnaval a keda MESUN COS cu Carnaval 60 cu excepcion di Ballonnen Optocht y Jouve cu lo cuminsa y caba na Carnival Village y Carnaval di Mucha na Playa cu lo drenta Adriaan Lacle Blvd.


text:
ORANJESTAD — Gobierno di Aruba a manda un carta pa Global Financial Integrity (GFI) pa pidi aclaracion di e cifranan cu nan a publica ariba fluhonan di placa ilicito via e isla.
Segun prome minister Mike Eman (AVP) ni Meldpunt Ongebruikelijke Transacties (MOT) of Banco Central di Aruba por reconoce nan mes den e cifranan cu ta indica cu entre 2002 y 2011 25 biyon dollar na placa ilicito a pasa via Aruba.
Ariën Rasmijn den entrevista cu prome minister Eman
Minister di Finanzas Juan David Yrausquin (AVP) ta bisa Red Caribense cu e estimacion di GFI cu e sumanan anual di fluho ilicito di placa ta igual na 100 porciento di Aruba su GPD ta hopi improbabel. Siman pasa e mandatario a duna di conose caba cu ela laga MOT hasi un quickscan di su organisacion y a pidi otro instancianan manera Departamento di Impuesto (SIAD) y Aduana pa duna nan comentario.
FATF y tax holidays
Prome minister Mike Eman (AVP) di su banda ta bisa cu ambos MOT y Banco Central di Aruba (CBA) ta declara cu nan no ta reconoce nan mes den e cifranan aki. Nan a duna gobierno e conseho pa manda e carta pa GFI. A base di e splicacion di GFI ariba e cifranan, Gobierno lo por controla si e ponencia di e instituto ta basa ariba berdad. E prome mandatario ta enfatisa serca Red Caribense cu net den ultimo añanan Aruba a pone control mas estricto ariba fluhonan di placa pa asina sali for di lista negativo di Financial Action Task Force (FATF).
Companianan ta keha mas tanto pasobra e reglanan cu ta cumpli cu FATF ta asina asina pisa, asina Eman ta splica. Pa por cumpli cu FATF, Banco Central ta controla banconan y ta traha manual. Aworaki tin tres ley nobo serca Raad van Advies (RvA), cu segun Eman lo hasi control ariba fluho di placa na Aruba ainda mas skerpi. E prome mandatario kier sa si acaso GFI a tuma cuenta por ehempel cu e hecho cu hotelnan y companianan petrolero pa hopi aña a disfruta di un asina yama tax holiday, den cual nan no tabata paga belasting. Por ta e sumanan ey lo por a wordo hiba den e calculacion di GFI pa asina yega na sumanan asina halto, segun Eman.
Estimado
Fin di aña GFI a presenta nan rapport ariba fluhonan ilicito di placa rond mundo. Den rapport aki a duna un ranking di 144 paisnan den desaroyo na unda placa gana cu crimen, corupcion y falta di paga belasting ta pasa di man pa man. De e lista aki Aruba a cay na di 31 luga. China, Rusia y Mexico ta e paisnan na unda mas placa a move ilicitamente na mundo. E economista Dev Kar, autor di e rapport, mes a duna di conoce cu e cifranan ta basa ariba estimadonan. De caso di Aruba esaki ta particularmente e caso segun Kar, pasobra instancianan den e pais mes no kier duna mucho informacion.
Fluho di placa ilicito ta creciendo anualmente, causando daño na economianan di paisnan den desaroyo, pasobra e placa aki ta wordo kita for di e economianan di e paisnan aki. Entrada di belasting ta bay perdi, por ehempel, causando cu na final un pais mester presta mas of ta haya su mes ricibiendo mas ayudo di desaroyo.
Outor: Ariën Rasmijn


text:
Yuri Bracho tabata den un rueda di prensa y tambe tabata na Radio Aruba 91.5 FM riba e marcha contra pedofilia programa pa dia 3 di Juli proximo. Sra. Yuri Bracho a informa cu e tin e permiso oficial pa realisa e marcha aki. Esaki ta di dos manifestacion cu e ta liderando. Yuri Bracho a bisa cu e no kier pa ningun victima mas cay. E cantidad di abuso di mucha ta hopi halto.
Tin un union actualmente bao di hopi persona, cual por sigui esaki via red social. Sra. Bracho ta bisa cu e tin e permiso, y su marcha ta sigui padilanti. Porfin mas hende a uni awor, segun Sra. Bracho. Tin un union masivo den comunidad. Den e prome manifestacion, a ricibi un bon acogida, unda te hasta tin comerciantenan a bini cu t-shirt.
Sra. Bracho ta haci un yamada na mas instancia, pa por haci donacion di t-shirt. Pero si bo no tin t-shirt, por bay acudi na blanco of preto.
Segun Sra. Bracho, apesar cu Parlamento por pasa e ley pa aumenta e castigo, su marcha ta sigui pa diabierna dia 3 di juli 2020.
Sra. Bracho no ta di acuerdo cu trece historianan dilanti:
Riba red social tin hopi testimonio cu ta saliendo den e ultimo horanan. Hasta hopi persona ta pone e potret di e abusadornan. Sra. Bracho ta rechasa loke ta sosodiendo riba facebook, pasobra loke ta pasando riba facebook no ta bon. Trece den red social no ta yuda. E ta bay afecta e victima mas. Sra. Bracho ta bisa cu e mihor forma ta pa recopila tur cos y entrege na e instancia concerni y no pone riba facebook. E victima ta bay keda mas afecta.
Mama so por entrega denuncia: Actualmente ta un mama so por entrega un denuncia den caso asina. E cambio cu Sra. Bracho ta cu si un persona tin suficiente prueba, cu e prueba ey por wordo tuma, sin mester warda riba e mama, of laga e mama pensa.
Voogdrijraad: Pa siman tin 5 pa 6 mucha ta wordo abusa sexualmente. Voogdijraad tin 5 trahador so. For di nan 5, nan tin cu atende cada caso, y despues nan ta sinta na mesa pa analisa tur e casonan. Ora bo yama pa follow up, bo ta tende cu colega a bira malo. Despues colega a bay cu vakantie. E caso ta keda pega, pasobra e persona no tey. Voogdrijraad no por keda atende cu e casonan aki, cual ta mucho hopi, pa e trahadornan cu nan tin.
E situacion ta hopi grave! Sra. Bracho cu ta un defensora di casonan di hende muher y mucha ta haye confronta cu hopi caso mes pa siman.
Lo mester un departamento special pa abuso, cu un team special, pa asina encarga cu e tarea aki. Laga voogdrijraad keda cu su encargo. Bini cu un otro departamento pa atende abuso sexual, Sra. Bracho a bisa.
Tambe tin un reclamo di Yuri Bracho, cu Voogdrijraad ta bay conta esnan cu ta abusa di mucha, cu ta Yuri Bracho ta esun cu a bay entrega e keho. Esaki tampoco mester ta asina.
Finalmente Bracho a bisa cu el’a haya e permiso oficial pa tene e marcha dia 3 di Juli 2020 y hunto cu tur e otronan den comunidad, su persona lo ta e responsabel y lo lidera e marcha.


text:
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como den bida y tambe riba tema di raiznan di carnaval.
Artista multidisciplinario Jess Wolff actualmente ta guiando gruponan regular den sesionnan pa traha dibuho titula Doodles n Drawings. Cada diamars na Pop Up Cafe na fin di caya pa 7or di anochi un grupo di persona ta reuni pa asina come pizza y traha dibuho, sin importa nan nivel di tecnica y conocemento den e sesionnan. E sesionnan ta wordo guia di tal manera cu ta duna espacio na cada persona pa desaroya nan propio creatividad y laga esaki bay di manera liber.
Loke dibuho ta representa
Bon Dia a combersa cu e artista, kende ta splica cu traha dibuho ta un di e practicanan cu ta sirbi manera un tipo di lijm cu ta link tur e diferente disciplinanan cu e artista ta uza den su practica hunto. Specificamente den contexto di e sesionnan di Doodles n Drawings, sra. Wolff ta splica cu e idea ta pa no limita ni tin control riba loke e personanan traha. Pues no ta trata di domina tecnica. Esaki mirando cu hopi hende cu no tin experiencia den expresionnan artistico hopi biaha ta worry mucho hopi pa algo ta bunita of perfecto, segun sra. Wolff. Esaki no ta algo cu ta yuda e proceso creativo sra. Wolff ta splica pasobra dibuho ta un practica cu por wordo uza pa ‘haya bo mes y deal cu emocionnan’.
Sinembargo, traha dibuho hopi biaha lo intimida menos cu pintamento y otro medionan, pues ta un bon manera pa drenta den procesonan di creatividad cu pa sra. Wolff tin nan beneficio pa estado mental tambe. “E flow cu bo ta drenta den dje ta un tipo di meditacion. Ami mes ora mi ta keda pega cu otro trabounan ta bin bek na dibuho pa haya mi caminda bek den loke mi tabata haciendo.”
E artista y su trabou interdisciplinario
Cu un portfolio y trayectorio extenso, sra. Wolff no solamente ta envolve su mes den diferente exposicionnan y proyectonan artistico cu meta pa fomenta creatividad bou comunidad, si no cu el a yega di organisa diferente proyectonan y exposicionnan bou nomber di colectivo di arte Much’i Mondi. Entre otro e artista a yega di duna varios Kid’s Camps na centro creativo BEAM hunto cu otro artistanan local manera Beach y Velvet Zoe Ramos, pero tambe el a yega di organisa un serie di evento yama Translucent Moon cu a haya 3 edicion den diferente añanan. E eventonan aki a duna un luz diferente na luganan manera hofinan den Parke Arikok por medio di ilumina esaki cu arte y expresion di tur disciplina y cu colaboracion di tanto artistanan local como internacional.
Pa loke ta trata e artista su trabou creativo, esaki tin un caracter multidisciplinario unda ta haci uzo di diferente medionan manera textiel, dibuho, klei, pintamento y diseño di paña. Den tur esaki e artista ta splica cu e ta sinti su mes como autodidact den henter e rango di trabou of medio cu e ta envolve su mes den dje. “Mi no a siña ningun tecnica specifico na scol, loke mi a siña eynan ta con pa tin mi mesun handschrift, di manera di bisa.”
Sra. Wolff ta haya cu e proceso di acepta cu su manera di siña ta autodidact, tabata uno confuso. “Mi ta mira cu hopi hende sea den expresion of otro cos ta experimenta pa un tempo y despues ta determina kico nan kier sigui bay profundisa nan mes mas den dje. Pero mi ta sinti cu mi no tin limite den mi universo di exploracion. No cu ta malo pa scoge e manera ey, pero personalmente mi no ta sinti cu mi tin cu wanta mi mes mucho duro na un caminda specifico pasobra mundo ta hopi habri y tin libertad pa explora.”
Den mesun rosea e artista multidisciplinario a splica cu despues di a wordo invita pa crea un trabou den Museo Historico su exposicion ofishi cu tema di vlechtmento den historia di Aruba, el a haya sa cu su antepasadonan di Savaneta tabata e personanan cu a cuminsa cu e ofishi riba nos isla. Esaki tabata un momento di claridad pa sra. Wolff, kende pa hopi tempo tabata tin un talento natural pa vlechtmento. Pa sra. Wolff, expresion ta e libertad cu cada persona tin pa por deal cu e retonan cu nan ta carga den nan bida personal.
‘Mi kier mas hende ta habri pa experimenta’
“Mi ta identifica mi mes cu experimenta y mi deseo ta cu mas hende ta habri pa experimenta den cualkier forma pa haya nos propio estilo y nos propio bos.”
Si esaki por wordo aplica fuera di creatividad y tambe den un sentido mas general, e artista ta haya cu specialmente na Aruba unda nos ta wordo afecta hopi por medio di loke ta rond di nos, e ta keda primordial pa experimenta y tin ‘nos propio identidad, opinion y perspectiva’.


text: Durante e reunion di hunta direktiva di Union Karibe Hulandes, selebrá dia binti kuater di mei dos mil binti, a vota pa aseptá e petishon di pastor Hans Ponte pa bai ku penshun. Pastor Hans i su kasá Annet Ponte – Schouten a bin Kòrsou na kuminsamentu di aña dos mil diessinku kaminda pastor Ponte a kuminsá traha komo sekretario di Asosiashon di Kòrsou i Bonaire. Na luna di mei dos mil diessinku Divishon Inter-amerikano a nombra pastor Ponte komo sekretario di Union Karibe Hulandes. Ruman Annet a sirbi komo direktor di ADRA Karibe Hulandes for di e momentu ku a organisá e unidat Atministrativo di Iglesia Atventista ku ta integrá e islanan di Aruba, Bonaire i Kòrsou. Nos ke yama danki na famia Ponte pa nan kontribushon ku a yuda edifiká iglesia na Karibe Hulandes. Ku Dios por bendishoná famia Ponte segun nan ta hasi e transishon pa kuminsá un kapítulo nobo di nan bida. Na fin di yüni pastor Ponte i Annet ta repatriá pa Hulanda.


text:
BARBADOS – E barku Aida Perla di e kompania Aida Cruises ku a sali Boneiru dia 27 di yanüari último, a wòrdu prohibí pa mara na haf di St Lucia. Informashon nan ku notisia Live99 ta disponé di dje ta indiká ku e motibu pa kual a prohibí entrada di e barku na St Lucia djasabra 1 di febrüari último, ta pa prekoushon kontra Coronavírùs. Ounke no tin ningun turista abordo konfirmá ku e vírùs, tin un grupo di persona basta grandi ku tin infekshon di trakto respiratorio. Algun ta bastante malu ku sintomanan sospechoso. Dominica tambe a nenga entrada di e barku.
E barku tin un total di 3286 pasahero i ta planiá pa regresá Boneiru atrobe djaluna 10 di febrüari próksimo. No Boneiru so, pero Kòrsou i Aruba tambe.
No ta konosí ki paso gobièrnu di Boneiru konhunto ku e departamentu di Salubridat Públiko lo bai tuma relashoná ku e informashon konfirmá aki.


text:
Temporada di aña escolar ta yegando su final y ya caba Instituto Biba Saludabel y Activo, IBiSA
tin su programa di vacacion cla pa ofrece na nos muchanan. E ‘vakantie kamp’ cu anualmente
ta wordo organisa den luna di juli ta tuma lugar na tres localidad, cu ta San Nicolas, Sta. Cruz y
Noord.
Inscripcion pa participantenan na e ‘vakantie kamp’ a habri y ta posibel pa inscribi te cu dia 4 di
juli 2014. E ‘vakantie kamp’ ta un actividad cu ta wordo organisa door di Ministerio di Deporte,
ASU y IBiSA.
Por inscribi na:
Sport Center San Nicolas for di 8’or di mainta te cu 7’or di anochi. Tambe ta tuma inscripcion
na Centro Deportivo Libertador Betico Croes (Sporthal) na Sta. Cruz, for di 8’or di mainta te
cu 4’or di atardi. Y oficina di IBiSA situa na Frankrijkstraat 1 tambe ta habri pa inscripcion for
di 8’or di mainta pa 4’or di atardi. Un mayor of voogd di e mucha mester pasa personalmente
pa inscribi, pa cual ta pidi un copia di carchi di AZV di e mucha y e pago na momento di
inscripicon. Costo di participacion na e ‘vakantie kamp’ ta Afl. 25,- pa 1 mucha. Pa 2 mucha di e
mesun famia e ta bira Afl. 40,-. Mientras cu pa 3 mucha (yiu) di e mesun famia e participacion ta
Afl. 60,-. E costo di participacion ta pa mucha pa siman.
3 siman di ‘vakantie kamp’:
E prome siman di ‘vakantie kamp’ ta habri na Sport Center San Nicolas for di dia 7 pa 11 di juli
2014. Y e persona di contacto pa informacion ta sr. Willy Willems, cu ta localisabel na telefoon
584-8903.
E di dos siman di ‘vakantie kamp’ ta tuma lugar na Sporthal na Sta. Cruz y ta for di 14 pa 18
di juli 2014. Mientras cu e di tres y ultimo siman e ‘vakantie kamp’ ta na Compleho Deportivo
Frans Figaroa na Noord y ta for di 21 pa 25 di juli 2014 . E persona di contacto pa duna
informacion di Sta. Cruz y Noord ta sra. Jacqueline Ponson-van Putten y ta localisabel na
telefoon 582-4987. E orario di e tres siman di ‘vakantie kamp’ ta for di 8’or di mainta pa 1’or di
merdia. Pa area di Sta. Cruz por yama tambe na oficina di ASU na telefoon 585-4067.
Programa di ‘vakantie kamp’:
Durante e tres siman di ‘vakantie kamp’ e muchanan ta haya un programa organisa y varia di
cual ta encera ‘Deporte y Movecion’ tur dia. Tambe tur mucha ta ricibi 1 sandwich, 1 juice y 1
fruta pa dia. Den e siman tambe tin un biaha cu nan ta bay lama of piscina.
E programa di ‘vakantie kamp’ ta dirigi pa mucha muher y mucha homber for di 6 te cu 14 aña.
Y ta acepta te cu participacion di 100 mucha pa localidad/siman.
IBiSA ta invita mayornan pa incribi nan yiu(nan) trempan pa sigura nan participacion na
e ‘vakantie kamp’ 2014. Pa mas informacion por tuma contacto cu e personanan di contacto
menciona ariba.


text:
Partisipantenan pa Elekshon Reina, Prens i Pancho a Shake To Win!
Partisipantenan pa Elekshon Reina, Prens i Pancho a Shake To Win!
WILLEMSTAD: Digicel ta sakudiendo tur hende ku alegria i oportunidat di gana premio durante e temporada aki. Meskos ku aña pasá e ganadónan den elekshon di Reina, Prins i Pancho lo representá Digicel den tur evento e temporada aki, i despues lo ta embahadornan di Digicel tambe. Esaki ta di tres aña konsekutivo ku Digicel ta patrosinadó di Fundashon JAG i Karnaval di Kòrsou. Djarason último partisipantenan a kombiná alegria i kreatividat pa un interpretashon fantástiko di Shake To Win. Digicel ta dunando diferente oportunidat pa klientenan gana premio durante di henter e temporada.
Djòin e selebrashon i haña bo Samsung A20s grátis!
E temporada aki Digicel tin algun oferta hopi atraktivo riba telefonnan di último modelo manera e LTE DL3 pa únikamente 109 florin inkluyendo un LTE Data plan di 7 dia ku 1GB di data. Ora bo registrá pa e popular Freedom Postpaid plan lo bo risibí un Samsung A20s grátis. Deskargá My Digicel App òf aktualis’é riba bo telefon i unabes esei ta hasí bo tin chèns di GANA premio tur dia! Aktivá un LTE Prepaid Bundle òf un Data Plan di 3 dia òf mas via di My Digicel App i GANA plaka kèsh, telefon i otro premionan espektakular! Klik e ‘smiley face’ bèrdè na man drechi di e pantaya i ‘shake’ bo telefon ku chèns di gana premio.
Digicel ta invitá su klientenan pa djòin e selebrashon i ‘Shake To Win’ ku chèns di gana premio tur dia, òf semanalmente riba djasabra. Tur kliente; Postpaid i Prepaid ta partisipá. Tuma nota, p’abo ta den premio bo mester rekargá ku 15 florin òf mas, òf tin un LTE plan di 3 dia òf mas aktivo. Pa esnan ku un telefon Prepaid tene kuenta ku bo ta partisipando pa e premio den e siman ku bo a rekargá. E premionan ta hopi atraktivo i ta konsistí di e.o 50 GB di data, 50 minüt di yamada internashonal, 50 minüt di yamada lokal, 500 florin kèsh, smartphones, Flatscreen TV i muchu mas! E kampaña ta vigente te 25 di febrüari 2020.


text:
Ta papia tokante: - Palabranan di Minister Jesus-Leito - Sera konosí ku Sr. Chesley Rach,
Tópiko di e siman aki ta: Benta di United TeleCommunication Services - Resúmen di trabounan
Puntonan ku ta trata: • Mensahe di Minister Jesus-Leito • Kòrsou komo anfitrion di e di 41
Puntonan ku ta trata: • Segun Minister Jesus-Leito OW ta un prioridat grandi • Servisio pa
Deseo di Minister Zita Jesus Leito No laga nada stroba pa sigui bo soñonan Laga Positivismo
Nos lo papia tokante: Prioridat di Minister Jesus-Leito Seguridat den sektor di aviashon ta hopi


text:
CONTACT
Hi, I'm Marianela and I'm here to serve you. Contact me any time and I will answer you as soon as possible. You can also contact me via Instagram @lovebeingnatural.nl
Informashon tokante di pre-order
tene kuenta ku e lo siguiente:
- Ora ku bo hasi bo pedido bo ta risibí un ‘email’ di konfirmashon athunto bo faktura. Bo tin 48 ora pa paga bo faktura pa asina mi reservá e produktonan pa bo. Si despues di 48 ora mi no risibí bo pago òf prueba di pago, mi tin ku kanselá bo pedido. Si pa kualke motibu bo no alkansá pa kompletá bo pago den 48 ora, pero bo no ke pèrdè bo reservashon, tuma kontakto ku mi pa medio di Instagram i mi lo wak kiko nos por palabrá.
-
Mi lo tuma kontakto ku bo ora ku e produktonan ta yegando Boneiru i tambe ora ku nan a yega.
-
Si bo ke kambia bo pedido por fabor tuma kontakto ku mi pa mi kambi'é pa bo.
-
Si bo ke kanselá bo pedido bo tin ku tene kuenta ku bo no ta haña e sèn bèk. Den e kaso akí, bo por skohe otro produkto na balor di e suma. Tuma kontakto ku mi pa nos regla esaki huntu.


text:
Benny Nisbet of e politico documenta manera e tawata wordo yama, tawata ex minister y ex parlamentario pa Pais Aruba. Sinembargo tambe e a sirbi como miembro di eilandsraad. Un politico cu semper a studia su materia hopi bon y tawata documenta su mes sublime pa por hiba discusionan cu argumentonan serio.
Awe nos a rindi tributo y a desea su señora Natalia Nisbet, Sandra Nisbet, Rose Nisbet y henter famia, hopi forsa cu e perdida aki.
Tres perdida grandi pa Sanicolas
Hopi hende ta mira solamente color politico o disputanan cu nan ta tin den pasado ora ta trata cu politiconan o baluartenan. Sinembargo bo tin di crece como ser humano y surpasa esaki pa duna balor na figuranan y baluartenan cu a yuda fortifica y grandese bo Pais cu nan dedicacion, experiencia y talento.
Personalmente ta cu duele na mi curason mi a mira tres pilar di e districto di Sanicolas wordo hiba na nan ultimo lugar di sosiego den e final aki di aña 2020.
Sr. Crispin Bruce, Sr. Eric Nassy, y awe Sr. Benedict Nisbet. Nan ta tres perdida grandi pa Sanicolas y ta laga un gran bashi cu tin di wordo yena awor pa e generacion cu ta sigui.
Sanicolas ta unda mi a duna mi aporte como profesional atraves di hopi aña, y mi ta agradecido di por a hasi esaki y pa tur loke mi a siña den e trayectoria aki.
Mi tin un aprecio grandi pa e districto y su hendenan y lo desea di mira lidernan nobo lanta cabes pa sigui avansa su hendenan.
Nos ta drenta un era nobo
E pandemia a obliga nos como ser humano pa evalua nos situacion actual como Pais. No solamente nos situacion financiero sino tambe nos bienestar social y emocional. Nos tin di drenta un era nobo unda nos ta fortifica nos principionan como Pais. E principio di yuda bo prohimo manera Sr. Eric Nassy (dfm) tawata hasi tur weekend atraves di platonan di cuminda pa centenares di cuidadano den necesidad. E principio di educa un generacion pa para firme pa su derechonan manera Sr. Crispin Bruce a hasi atraves di enseñansa. E principio di duna respet asta ora bo ta den desacuerdo cu bo contrincante, usando argumento manera cu Sr. Benedict Nisbet a hasi cu su forma di hiba politica.
Ta mi deseo cu e perdida di e baluartenan aki, siña nos tur pa duna mas di nos mes na cosnan positivo pa nos Aruba por sigui crece. Mi kier yama danki na e baluartenan aki pa a sirbi Pais Aruba cu tanto dedicacion y fervor. Cu nos Creador sigui duna nan famianan e forsa necesario den e dianan nos dilanti.
Y cu nos drenta un aña nobo cu un bista diferente como Pais Aruba, Tevreden a termina bisando.


text:
E problema aparentemente a start pa un asunto di 5 Florin pa droga!
Diadomingo for di e oranan di mainta ta tras di e sospechoso mes cu a hinca Rudolf Ras mata dia 31 anochi na un cas na Rooi koochi, esaki e investigadornan cu ta trahando riba e caso a logra resolve y a cuminza busca pa haya e sospechoso. Ta den oranan di merdia cu nan a spot e cu e ta den Noord Cura Cabai, net ora cu e oficialnan a solicita refuerzo pa bay detene e sospechoso esaki a subi auto cu un amigo y a bandona e sitio. Mesora a e oficialnan a bay su tras y a inicia un persecucion unda algun auto a ser impacta pa e sospechoso. Na altura di Noord Cura Cabai 61C a logra blokea e auto y a logra par’e e oficialnan a saca nan arma reglamentario y a ordena e sospechoso como tambe e pasahero amigo pa bay plat abao cu mannan riba nan cabez. Polis a detene e sospechoso y despues di a tuma personalia di e amigo pasahero a laga bay den libertad. Awor lo start cu e interogacionnan pa asina presenta e caso mas pronto posibel. Ademas di e detencion polis a confisca e auto.


text:
Tur Mucha un Regalo di Pasku ta kibra rekòrt di kantidat di regalo ku, 6748!
E Organisashonnan Rotaract, Dolfijn FM i Children’s Museum Curaçao: ta gradisíbo mashá pa bo kontribushon!
WILLEMSTAD – E di diessinku edishon di Tur Mucha un Regalo di Pasku a kibra un rekòrt e aña akí. Te ainda nunka ántes den e diessinku aña di eksistensia di e akshon a rekohé asina tantu regalitu ku durante e último edishon. Ku yudansa di personanan partikular i empresanan a kolektá porloménos 6748! Regalo pa mucha ku di otro manera lo no risibí un regalitu e Pasku akí. Na momento di skirbi e relato akí ya a repartí 5886 regalitu entre e 101 organisashonnan di yudansa.
Esei ta nifiká ku ya mas ku 5886 mucha a risibí un regalo di Pasku ku normalmente lo no a haña unu. E otro mitar lo keda repartí durante e dianan benidero entre e organisashonnan di yudansa i den e barionan kaminda yudansa ta altamente nesesario. Rotaract tin kontakto ku e organisashonnan akí i ta traha konhuntamente entre otro ku Kuerpo Polisial di Kòrsou pa repartí e regalonan serka e famianan kaminda pa e muchanan un regalo no ta algu di kustumber.
For di Djarason 9 di Desèmber te Djarason 16 di Desèmber Dolfijn FM a transmití bibu for di Children’s Museum Curaçao. Na prinsipio di e akshon e organisashonnan ku ta traha konhuntamente tabata un poko nervioso, puntrando: “ seguramente lo entrega regalo miéntras nos isla ta seriamente afektá pa e krísis di Corona? E kontrario a resultá di ta realidat. Kòrsou a bolbe demostrá di tin un gran kurason i ta para kla pa yuda otro. Un mensage ku konstantemente ta resoná entre e personanan partikular i empresanan ta: ‘eksaktamente durante e krísis di Corona akí mi ke aportá ku mi granito di arena.’
Esaki tabata hopi biaha kompañá di historianan interesante, bunita i emoshonal. Spesialmente nos ta rekordá e historia di e oyente Valie. Komo persona partikular el a trese porloménos 52 regalitu. Valie: ,,Mi sa for di mi hubentut kiko ke men lanta i krese sin un regalitu di Pasku. Awor mi ta den un posishon pa hasi algu bèk i hasi 52 mucha kontentu.”
Kristy Senior di Rotaract ta mira bèk ku un sintimentu di satisfakshon riba e akshon: ,,Ta fantástiko ku henter Kòrsou a hasi su esfuerso pa tur mucha na Kòrsou. Nos ta sumamente agradesido pa tur e donashonnan i nos lo sòru pa esakinan yega e lugá
indiká i korekto.” Gerente di e emisora di Dolfijn FM, José de Bruin: ,,Ta mashá rekonfortante mira ora un mucha ta trese un regalo pa un otro mucha. Eksaktamente esaki ta e motibu pa e museo di mucha partisipá den e akshon. Esther Pijl di Children’s Museum Curaçao: ,,esaki ta kuadra netamente ku nos meta pa siña mucha na edat hóben kontribuí ku algu bon i positivo.”
Tambe últimamente empresanan ta kontribuí na e akshon. For di tur skina empresarial, di kompanianan anónimo di gobièrnu te ofisinanan di bienes privá, a hasi donashon. Tur hende ker a aportá ku su granito di arena pa ofresé e muchanan di Kòrsou un
dushi Pasku. Pesei e organisashonnan ta enormemente agradesido. ,,No ta sin mas un obligashon pa hasi un donashon. Si akaso tabata trata di ún regalitu òf tabata trata di 900, tur ta keda apresiá, ún pa ún, i ta yega na e lugá apropiá.”
Banda di tur e empresanan i e personanan partikular ku a entrega un regalitu, e organisashonnan ke gradisí tambe e boluntarionan ku boluntariamente a traha pa logra haña e regalonan na e lugá apropiá.
NOTA PA REDAKSHON NO PA PUBLIKASHON
Pa mas informashon òf mas pregunta, no duda pa tuma kontakto ku nos. Di antemano mashá danki pa publikashon di e mensage.
Kristy Senior, Rotaract: +5999 510 1412
José de Bruin, station manager Dolfijn FM: +5999 515 6935


text:
TITULO DI E ULTIMO CAPITULO DI E TRAGI-COMEDIA: "OVERMACHT"!
Contestanan di Sr. Knops na 2de Kamer a bira publico y un biaha mas mester constata con pa hopi luna nos PM a tuma nos tur, incluso UPP, haci. Ta yora cu e ta hibando NEGOSACIONNAN hopi pisa cu Knops! Wel nos a busca e palabra "onderhandeling" den e documento di 30 pagina aki. NADA, NIETS, NOTHING!!
Ta bisto cu tin boca yen di e palabra amor patrio y cu lo bringa pa nos autonomia, pero e realidad ta otro. Ta e rumbo di entreguismo for di un principio caba a encamina. Pa colmo Parlamento ta duna su permiso pa un gobierno bai NEGOSHA nos derecho inalienabel di autodeterminacion! Esaki ta e "afgang" mas grandi pa representacion di un pueblo y nos tabata adverti. Pero tur esaki ta parti di e "script" pa e tragi-comedia aki.
Desde 2014 ora cu e situacion di Mal Gobernacion combina cu corupcion a bira mas obvio y Hulanda a bisa ta basta, UPP a mustra cu ta ora pa stop cu polarisa y dividi e pueblo. Nos a sugeri pa organisa un Cumbre Nacional cu participacion di TUR gremio na Aruba pa Aruba fiha un posicion concreto pa enfrenta e tendencia Neo-Colonial Hulandes. Lamentabelmente nos no a haya oido. E gremionan a prefera di keda keto y acepta pa nos Isla sigui inverti den decadencia cu polarisacion y division. Mas tristo ta ora cu a ripara cu tur e gremionan a "doe mee" cu e decadencia aki. Awor nos ta ripara cu mes gremionan cu a PARA WAK" tur esaki, awe kier bin tira culpa riba gobierno, haciendo comosifuera cu nan no tin ningun culpa. Un decadencia cu te ainda ta tumando lugar, manera UPP a bin ta alerta.
UPP a keda mustra riba esaki y nos a manda varios carta na TUR e gremionan aki, pero nan actitud tabata un di "WE DON'T GIVE A DAMN"!
Prueba di e decadencia aki ta cu recientemente cueste lo que cueste e principio di OMERTA mester keda na vigor pa evita cu "puitonan y spiritonan" wordo saca for di cashi. Nos ta referi aki na e acto sumamente hipocrita di e Minister di Husticia cu diripente ta "pordona" su colega di partido. Pueblo henter sa cu aki ta trata na sconde e berdad. Y aki un biaha mas gremionan ta kedando keto obviamente pa propio interes. P'esey ta di lamenta cu si for di 2014 a cuminsa duna oido na e suplica di UPP y a duna contenido real na introduccion y implementacion di e reglanan estricto di Bon Gobernacion, anto awe nos lo no ta den e situacion bergonsoso aki.
UPP tabata adverti for di un comienso e tendencia di e gobierno POREDmep y nos Parlamento a scohe pa NO para firme pa nos Status Aparte. For di prome cu e pandemia ya caba Hulanda tabata menasa pa interveni cu un "aanwijzing" pa motibo di mal gobernacion. Aki atrobe nos por a ripara, mescos cu Mike Eman, nos Premier actual tambe a prefera di haci uso di "windowdressing" enbes di implementa reformanan real.
E pandemia a caba di divulga e mal gobernacion loke a culmina cu nos PM mester a bay di acuerdo cu e exigencianan hulandes. Aki e tragi-comedia a sigui y pa gana tempo a diseña un script pa haya sosten di nos pueblo y tapa asina su berguensa di entreguismo. Como excusa lo bay usa "overmacht" como punto di salida. Ta gaña hunga duro pa despues bira moli moli. Aki ela haya su harlekinnan den Parlamento pa hunga e rol di e tiger di papel.Ora cu e "ROSEA" cuminsa agota, anto lo sclama cu lo mester benta e serbete pa falta di "rosea". Hulanda lo drenta como e gran salbador y e pueblo por lo pronto por hala rosea, lamentabelmente un rosea aki a bin dor di un TRAICION.
Cu e traicion aki a wordo demonstra cu un biaha mas materialismo a vence idealismo. Y e cartanan recientemente manda pa un paar di gremionan comercial ta hopi cla cu nan no ta para pa idealismo, mescos cu nan a participa den situacion di e mannan los di e politiconan pa motibo cu nan tabata tin probecho, awe atrobe nan a scohe pa nan propio interes.
Goberna drechi ta un IDEALISMO y ta pa e idealismo ey UPP ta para pe, pa nos caba cu e materialismo cu a para bira algo normal.
E traicion di e 12-8 di 1950 ta keda chikito banda e MEGA TRAICION aki. E mas tristo ta cu eta pa motibo di falta di cumplimento di tanto Mike Eman y Eveline Croes!! Ambos desendiente di personanan clave di nos Status Aparte.
Ta pesey a bira tempo pa cambia e actitud di "PARA WAK" pa uno di "ACCION PA LIBERA ARUBA"!
Partido UPP
Booshi Wever
30 augustus 2020


text:
KRALENDIJK – E hóben tènista Luis Marcano di Boneiru, siman pasá a marka historia pa su mes i Boneiru, esaki na universidat di Delaware, ganando e prestigioso premio “Arthur Ashe Leadership & Sportmanship Award”.
E “award” aki ta unu ku ta otorgá na studiantenan tènista ku logra bon resultadonan den deportivismo i liderasko, bon resultado den nan estudio na skol, tambe nan prestashon den e deporte di tènis ku tambe ta konta den esaki.
Luis Marcano e aña aki lo finalisá su estudio na Universidat di Delaware na Newark Merka den teknologia di kompiuter.
Luis Marcano e último temporada a gana 30 wega den “single” i 21 den dòbel.
Su coach Pablo Montana ta hopi orguyoso di su prestashon.


text:
Boto ku ta fangu karko ilegal
Durante di djaweps marduga, Rescue and Coordination Center, RCC a detektá un boto sospechoso na parti suit di Bonaire. E tim di Wardakosta, Polis i Konklijke Marechaussee a keda dirigí pa RCC den direkshon di e sitio kaminda e boto tabata. Na momentu ku a kontrolá riba e boto aki, a bin enkontrá tres (3) hòmber ku karkó di fangu ilegal. E boto a keda guiá pa outoridatnan pa e pir di Kralendijk pa un kòntròl mas ekstenso a bordo. E tres personanan a keda detené i e kapitan a risibí un multa pa motibu ku su dokumentonan no tabata na òrdu. E karkónan a keda konfiská.


text:
Florin
Florin ta e nomber ofisial di e moneda di e isla di Aruba i Kòrsou i Sint Maarten. E denominashon bankario ofishal di florin di Aruba ta AWG i esun di Kòrsou i Sint Maarten ta Naf. Den praktika ta usa tambe Afl òf ANG.
Historia[editá | editá fuente]
Florin ta derivá for di e pueblo di Florenza (òf Firenze) na Italia i ta referí frekuente na e (fiorino d'oro) moneda di oro kreá na 1252.
E forma di moneda aki a wòrdu derivá pa otro pais nan i e palabra florin a wòrdu uzá, por èhempel, pa e Florin Hulandes (abrevia pa Fl), pero tambe pa e prome moneda saká na 1344 pa Edward III di Inglatera - e tempu ei ku balor di seis shilling, komponé di mas o menos ~7 gram di oro ku un 'purity' di 23 karat - i mas resien relatá na e moneda di plata Britaniko pre-decimal (despues yamá nickel silver) tambe konosi komo e dos shilling. Investigashon nan resien a indika ku e florin na un dado momentu den historia tabata e moneda dominante den Oropa te na momentu ku lei nan ku a wòrdu pasá a kita su status komo e kontinente su de fakto moneda di reserva.
Linknan eksterno[editá | editá fuente]
- Heiko Otto, ed. "Aruban florin" (in en, de). http://www.bis-ans-ende-der-welt.net/Aruba-B-En.htm. Retrieved 2016-06-06.


text:
Dance with my heart,
take her places.
Show her your world,
caress her chambers.
Make love to my mind,
have her see the moon and stars.
Steal her thoughts,
faster than they can travel.
Whisper to my body, softly
She needs to hear your silence.
Blow in every corner
of my naked soul.
Let me smell your music
and hear the painting your two hands create.
Leave a single fingerprint
where coincidence meets fate.
Have me feel the passion
only your eyes speak of,
when they catch of glimpse of me
after you have done
all of the above.
Ebonnye L. Rodriguez ta nací 6 di Juni 1977 na Suecia, di mayornan Arubiano. E ta studiante fulltime na Universidad di Aruba den e facultad di ley y mama di un yiu homber di 7 aña cu jama Vitali Noa. Ebonnye a cuminsa scirbi fey ora e por a usa un potlood. Na un edad basta jong a cuminsa scirbi comedia pa su scol primario, unda cu e docentenan tawata stimul’e y juda den producshon di e comedianan. Ela discubiri su pasion pa scirbi poesia, storia nan pa mucha, letra di cancion y hopi mas, pero nunca a publica niun di su trabaonan.
Su inspirashon e ta saka for di e experiencianan di bida: un holor of un sentimento, un combersashon of nos naturaleza y door di observa y analiza hende.


text:
Si bo no mester sali #kedacas!
Reaccionando riba e yamada di expertonan y autoridad pa tuma medidanan di precaucion den cuadro di e coronavirus (COVIS-19), Parlamentario pa fraccion di AVP, Sr. Richard Arends a para keto riba nos obligacionan civico pa asina por yuda contene e expansion di e virus aki den nos coumindad. Den un mensahe riba su pagina di Facebook e parlamentario a subraya cu Aruba ta experienciando accionan cu ta hasiendo un cambio sin precedente den nos bida cotidiano.
“Hunto cu mi coleganan di fraccion nos ta urgi tur hende pa sigui e instruccionan di expertonan y autoridad riba tereno di higiene, distanciamento social y pa evita cualkier tipo di aglomeracion. Esaki ta nos deber como ciudadanonan y nos mester cumpli cun’e. Aworaki Aruba mester ta mas uni cu nunca,” e la bisa.
Parlamentario Arends a gradici di esnan den e prome liña – esnan prome yama pa brinda asistencia y ayudo – dokternan, enfermeronan, esnan den orden publico y tambe voluntarionan cu tin biaha ta pone nan salud den riesgo pa yuda esnan di mas vulnerable. Tambe e la para keto un rato na esnan cu ta sintia e efectonan mas directo; esnan traha den turismo y horeca, pero tambe comercio en general, manera empresanan mediano y chikito y esnan cu ta traha independientemente. Den su mensahe e la sigura cu Aruba lo sa di bons bek mas fuerte cu nunca di e mal tempo aki. Sr. Arends a hasi un suplica ta e ciudadanonan pa cuida otro manera un famia, especialmente esnan di mas vulnerable, nos grandinan, enfermonan y nos muchanan.
“Nunca antes nos libertad pa move unda cu nos kier y ki ora cu nos kier a wordo limita di e manera aki. E ta un sacrificio cu nos tur ta hasi. Ban compromente nos mes pa limita contagio pa nos bida normal y economia por start di nobo mas pronto cu ta posible.” Sr. Arends a finalisa bisando: “Si bo no tin nada di hasi riba caya, keda cas!”. Di es manera aki fraccion di AVP tambe a uni su mes na manda un mensahe cla pa yuda combati e expansion di e COVID-19.


text:
ABC Tours galadorna como #1 di e Top Experiences den Caribe
ORANJESTAD, Aruba 2 di Augustus 2020: Manera tur aña, TripAdvisor pa medio di e “Travelers Choice Awards”, a reconoce recientemente e top experiencianan mas busca como tambe e reservacionnan mas gusta globalmente.
E ganadornan ta wordo determina a traves di un algoritmo cu ta tuma den consideracion tur e ‘business reviews’, opinionnan y popularidad entre e bishitantenan den e ultimo aña.
E aña aki, un biaha mas e compania local ABC Tours, a haya reconocimento pa Aruba como e 'Best of the Best' #1 den Caribe. Na 2019, ABC Tours a wordo reconoci den e di tres lugar ariba e lista di ‘Top 10 Caribbean Experiences’, como e 'Island Ultimate Jeep Safari'.
Esaki ta nifica cu pa a logra esaki a haci diferente cambio y mehora pa por a yega na e #1 aki. A haci mehoranan pa eleva e experiencia di e bishitante y hibe na un otro nivel.
Apesar cu e aña aki, e pandemia di Covid-19 a pone cu turismo di Aruba a haya un sla fuerte. E deseo di e turistanan pa bishita Aruba ta prevalece. Y ora cu frontera cu Merca a habri, hopi bishitante tabata ansioso di por bin Aruba y disfruta di nan vakantie den un lugar 'safe' manera Aruba.
Mas cu claro, e compania ta sigui tur e protocolnan estableci door di Departamento di Salud pa asina por ofrece na e bishitante y e local e seguridad cu tur ta spera di haya na un nivel mas eleva. Tur dia, e vehiculonan ta wordo haci limpi pa medio di un makinaria special pa cu e limpieza, cual no solamente ta saca awa cu presion durante e limpieza, pero e ta crea un capa di foam habon” pa desinfecta y na final ta 'hot pressure' na 60 grado Celsius.
Despues di esey, tur vehiculo ta wordo 'sanitized' prome cu e usuarionan subi of ta haci uzo di dje. Cu esaki ta sigura cu ta cumpliendo cu tur protocol y cu no ta bay core riesgo di contagio.
Ademas di e protocolnan relaciona cu Covid-19 ta bon pa menciona cu ABC Tours tin su ‘Safety Briefing Room’ unda ta informa e cliente di tur protocolnan pero tambe ta conscientisa nan riba e importancia pa yuda cuida Aruba y unda ta duna e cliente consehonan ariba siguridad como tambe ariba proteccion di Aruba su medio ambiente.
E bishitantenan ta apreciando tur loke ta wordo haci y te hasta nan ta skirbi riba esey den nan 'reviews'.
Tin un protocol tambe caminda a introduci un ‘Safety Officer’ pa educa y conscientisa e turista riba cuida y proteha Aruba su naturalesa.
Adicionalmente e velocidad maximo di e jeeps y UTV’s a keda reinforsa pa garantisa comportacion durante ‘off-road’ por ehempel na Parke Nacional Aruba cu maximo di 20 km/h.
Teniendo cuenta cu e shoconan y su neishinan, cual ta un simbolo nacional, pariba di Lighthouse, e ‘UTV Tours route' a wordo adapta pa no core mas den e direccion aki.
Pa loke ta TripAdvisor, e reconocimentonan aki ta a base di e feedback cu nan ta haya di e miyones di usuarionan relaciona cu e mihor experiencianan na mundo. Nan ta na analiza e ‘reviews” y a base di esey nan ta scoge loke nan ta considera e top actividadnan.
Marvin Kelly, Propietario di ABC Tours a laga sa cu e ta masha contento cu e reconocimento aki un biaha mas. Como empresario local, e ta haya cu esaki ta un 'push' pa sigui ofrece un producto di nivel halto.
No por laga sin menciona empleadonan ya cu sin nan e logro aki no lo tabata posibel. Nan ta asina apasiona cu loke nan ta haci y asina frontera a habri nan ta dunando tur loke nan tin pa comparti cu e bishitantenan. "Un elogio na nan pa nan empeño pasobra ta evidente cu nan ta stima loke nan ta haci", Kelly a remarca.
ABC Tours ta cla pa celebra 25 aña den mercado turistico di e isla y sigur e reconocimento aki ta un motivacion grandi pa e empresa y un logro pa Aruba den su totalidad.